text:
Dua na iVakaraitaki ni Yalovinaka vaKarisito
ENA dua na tauni lailai e Gujarat mai Idia, e tiko kina o John, e lima tale na tacina kei na ganena, kei tinadratou. Eratou lotu Katolika kaukaua, ia e iVakadinadina i Jiova o tamadratou, ni a papitaiso ena icavacava ni veiyabaki ni 1950. Ratou dau tusaqati koya.
Dua na siga, e talai John o tamana me kauta e dua na waqanivola vua e dua na tacida ena ivavakoso. Ena mataka qori e dolava o John e dua na dramu levu qai mavoa kina na ligana. Ia ni vinakata me talairawarawa vei tamana, e mani vadretitaka na mavoa ena dua na tikinisulu qai taubale me kauta na waqanivola.
E yaco o John ena vanua e talai kina, rau mani sota ga kei radinivale, e iVakadinadina i Jiova tale ga, e mani solia vua na waqanivola. E raica sara na liga i John qai tukuna me savata. E savata sara ena wainimate qai vadretitaka. Oti ya e solia e dua na mena bilo ti katakata. Ena gauna kece qori e tukuna tiko vua na itukutuku vakaivolatabu, e vosa tale ga vakayalovinaka.
E tekivu veisau nona dau raicalataki keda na iVakadinadina i Jiova o John. A tarogi radinivale ena rua na ulutaga e duidui mai na vakabauta nei tamana—e Kalou o Jisu, mera masu tale ga vei Meri na lotu vaKarisito. Ni kila na vosanisucu nei John na vosa vaGujarati, e mani sauma vakaivolatabu na nona taro, e solia tale ga vua na ivola lailai “This Good News of the Kingdom.”
E qai wilika o John na ivola qori, e vaka ni se qai rogoca vakadua na ka dina ena iVolatabu. E lako sara vua na bete me taroga na rua na taro ya. E cudru na bete qai viriki koya ena iVolatabu, e kaya vua: “O sa Setani sara ga! Vakaraitaka vei au na tikinivolatabu e dusia ni sega ni Kalou o Jisu. Vakaraitaka mai na vanua e tukuni kina mo kua ni sokalou vei Meri. Vakaraitaka mai!” E kidroa sara ga o John ena ka e cakava na bete, mani tukuna vua, “Au na sega tale ni mai lotu eke.” Qori sara ga na ka e cakava!
A vulica na iVolatabu o John kei ira na tacida, e tokona na sokalou dina ni qaravi Jiova. Toso na gauna eratou mai qaravi Jiova tale ga e vica na lewe ni nona vuvale. Sa oti qo e rauta ni 60 na yabaki, se tiko ga na mawe ni mavoa ena ligana imatau. E sega vakadua ni guilecava na ivakaraitaki ni yalovinaka vaKarisito e uqeti koya ina sokalou savasava.—2 Kor. 6:4, 6.


c: text/html

text:
Bula Vakaidewadewa se Buli?
Yago
Mavo ga Vakataki Koya e Yagoda na Mavoa
Sala era vakatotomuria kina na saenitisi ena palasitika vou era bulia.
Manumanu ni Vanua
Na Mona ni Squirrel—Bula Vakaidewadewa se Buli?
Raica na ka vakatubuqoroqoro e yaco vua ni sa oti na gauna e vakacegu kina.
Veivakurabuitaki na Sala e Bula Rawa Kina e Wai
Eso na manumanu ni wai era bula rawa ena vanua batabata ni vakatakatai ira na vavaku ni uro e yagodra. Ia na sea otter e vakararavi ena dua tale na ka.
Na Yame ni Pusi—Bula Vakaidewadewa se Buli?
E dau vica vata na aua na nodra dau vakasilimi ira na pusi. E rawa vakacava nira cakava qori?
Ka e Cakava na Kumi ni Vusi
Cava era saga tiko kina na saenitisi mera bulia na iyaya vakalivaliva e vakatotomuri kina na kumi ni vusi, e kilai me e-whiskers?
Veivakadrukai na Ucu ni Koli
E uqeti ira vakacava na saenitisi nodra dikeva na kaukaua ni nodra rawa ni boica na ka na koli?
Nona Veitosoyaki ena Bogi na Beka—Bula Vakaidewadewa se Buli?
E rawa vakacava vua na beka me “rai” ke sega mada ga ni vakayagataka na matana?
Drega Kabikabi ni Bosucu
Na drega ni bosucu e rawa ni vakayagataki me veivuke ena gauna ni veisele, me isosomi ni kena dau culai na yago.
Veika e Bula e Wai
Na Kuli ni Qio—Bula Vakaidewadewa se Buli?
E rawa vakacava ni sega ni kabi na manumanu lalai dauveivakaleqai ena kuli ni qio?
Na iVocevoce ni Buisena
Dikeva na ka e rawa ni cakava na ivocevoce ni ika levu qo, qai yaga vakacava qori ena noda bula.
Vakasavasavataki Koya ga na Kuli ni Tavuto
Cava era kauaitaka kina na kabani ni waqa na ka e rawa ni cakava na kuli ni tavuto?
Na Domo ni Babale
Era via bulia na saenitisi na misini e rawa ni vakatotomuria na nona kila vinaka na babale na ka e tu e loma ni wai.
Na Weli ni Boila—Bula Vakaidewadewa se Bula?
Era vakasisilataka na ika era dau via kania, ia era qoroya na saenitisi. Na vuna?
Vakatubuqoroqoro na Kuli ni Sucuwalu
Cava e vakavuna me rawarawa nodra veimoiyaki na kuli ni sasalu ni waitui?
Na Bati ni Sici
Na cava e kaukaua kina na bati ni sici ina viritalawalawa?
Na Drega ni Dio
Na drega ni dio e tukuni ni dua vei ira na drega kaukaua duadua ni vakatauvatani ina vo ni drega. Me yacova mai nikua e sega tiko ga ni kilai se rawa ni dei vakacava na dio ena vanua suasua.
Na ua ni Kuku
Na wa lalai se ua ni kuku e veivuke ena kena toka dei na kuku ena vanua e kabita. Na nodra kila na kenadau na sala e cakava rawa kina qori na ua ni kuku, ena vukei ira ena nodra vaqara eso na iyaya kabikabi ni vale, se iwalewale me sema kina na ua ni yago kei na sui.
Na iBulibuli ni Qanivivili
E taqomaki vinaka na vivili ena veivuke ni kena ibulibuli na qana.
Veivakadrukai Nona Veisautaka na Roka ni Yagona
Era saga na idinia mera vakatotomuria na nodra dau veisautaka va qori na roka ni yagodra me caka tale ga ena isulu e rawa ni veisau totolo na kena roka.
Tikiniyago Vakasakiti ni Kuitanu ni Hawaii
Na manumanu qo e bulia ga vakataki koya na nona rarama—ia me kua ni laurai.
Vakatubuqoroqoro na Liga ni Kuita
Era bulia na idinia na misini e vakaligana qai vakatubuqoroqoro na ka e rawa ni cakava.
Na “Mata” ni Bakui
Vulica e levu na ka e vakasakiti kina na manumanu ni cakau qori.
Na Bui ni Ose ni Waitui
Raica mada na vakasakiti ni bui ni ose ni waitui e uqeta na kena buli na misini e porokaramutaki.
Na Kabikabi ni Bakewa—Bula Vakaidewadewa se Buli?
Cava e vakavuna me kabita dei na bakewa eso na manumanu ni waitui?
Manumanuvuka
Na Dokoulu ni Sulasula—Bula Vakaidewadewa se Buli?
Rawa vakacava vua na manumanu vuka qo me dokoulu i wai, qai sivia tale vaka20 na idre ni vuravura na kena totolo?
Sega ni Seavu Vakadua na Roka ni Manumanuvuka
E veivuke vakacava na roka ni vuti ni manumanuvuka me caka eso na iboro se isulu?
Taba ni Lulu
Na ibulibuli ni taba ni lulu e rawa ni vakatotomuri kina na buli ni misini ni cagi.
Na Vuso ni Taba ni Manumanuvuka
Nodra vakatotomuria na kena ibulibuli, era vakabula kina na idinia ni waqavuka e 2 na bilioni na qaloni ni waiwai e veiyabaki.
Nodra iDusidusi na Batikaciwa
Vulica na nona ilakolako na manumanuvuka qo me walu na siga, e veivakurabuitaka dina.
Manumanu Dolo, Manumanu e Bula e Wai se Vanua
Na Kuli Varovaroa ni Moko e Dau Kumuni Wai
E kauata vakacava na moko na wai mai yavana me yaco i gusuna?
Na Bui ni Moko na Agama
E rawa vakacava ni lade na moko mai na vanua vakatautauvata ina lalaga?
Na Galegale ni Korokotaile
E vakatolutaki nona ikati ni vakatauvatani kei na laione kei na taika, ia e uasivi nona dau vakila na ka ni vakatauvatani kei na vusoniligada. Ena sala cava?
Na Kuli ni Gata
Eso na gata era dau dolo ena tolo ni kau varovaroa, eso era bula ena veinuku katakata ni vanualala. Na cava e vakavuna me kaukaua na kuli ni yagodra?
Na Gacagaca ni Vakatubukawa ni Boto na Gastric Brooding
Cava e vakavuna me tukuna kina e dua e vakabauta na bula vakaidewadewa ni sega ni rawa ni veisau yadudua qai vakamalua na gacagaca ni vakatubukawa ni boto qo?
Manumanu Lalai
Lewa Vinaka na Oni Nona Vuka—Bula Vakaidewadewa se Buli?
E rawa vakacava vua na manumanu lailai qo me vuka vinaka ni vakatauvatani kei ira na pailate?
Na iWalewale ni Nona ro na Oni
Era via vakatotomuria vakacava eso na iwalewale ni nona ro na oni ena kena buli na robot e rawa ni vuka?
Na Burenioni
Na cava era kila na oni me baleta na ka e loma levu, era qai vakadinadinataka na daunifika ena 1999?
Cava Era Cakava na Kadi Mera Kua ni Veicoqacoqa?
Na iwalewale cava era cakava na kadi me galala kina nodra veitosoyaki?
Na Domo ni Kadi
E rawa ni laveta vakacava na kadi na ka e bibi sara mai na yagona?
Na Lawe ni Kadi na Carpenter
Ena vinakati me savasava tiko ga na manumanu lailai qo me rawa ni bula. Ena cakava vakacava qori?
Na Kadi ni Vanua Dravuisiga
Na kadi qo e dua vei ira na vica ga na manumanu e rawa nira bula ena vanua katakata. E rawa ni bula vakacava ena vanua dravuisiga?
Na Bula ni Manumanu ni Veikau na Maka
E kurabuitaki ni gauna e mate kina e dua na ilala maka, ena qai basika tale e dua na ilala ni oti e 13 se 17 na yabaki.
Na Qia ena Manumanu Lailai na Issus Leafhopper
E bibi na qia qori mera rawa ni lade kina na manumanu lailai qo mera kua tale ga ni cacawiriwiri.
Na Vodre Vakatubuqoroqoro
Era sega ni veicoqacoqa vakacava na ilawalawa vodre?
Na Daliga ni Katydid
E tautauvata ga na ka e cakava na daliga ni manumanu lailai qo kei na daligada. E yaga vakacava vei ira na idinia kei na vakadidike vakasaenisi na ka e dikevi me baleta daliga ni katydid?
Nona Vuka Vakayawa na Bebenitoga—Bula Vakaidewadewa se Buli?
Vakacava e buli se bula vakaidewadewa na vakatubuqoroqoro ni nona vuka vakayawa na bebenitoga?
Vakatubuqoroqoro Nona Vakatetaba na Bebe
E veivuke vakacava na cabbage white butterfly mera bulia tale kina na idinia eso na sola?
Veivakadrukai na Daliga ni Kumakumare
E vinaka cake na ka e rawa ni cakava na daligana lailai qori ni vakatauvatani kei na vo tale ni manumanu.
Nona iDusidusi ni Veitosoyaki na Burogo
Na cava na idusidusi ni veitosoyaki ni burogo? Na cava eda rawa ni vulica kina?
Cina ni Dikedike na Photuris
Vakacava na veika sa ra dikeva qori na saenitisi, e rawa ni vakayagataki me toroicake kina na rarama ni cina (LED) e vakayagataki ena iyaya vakalivaliva?
Veivakadrukai na Nona Vuka
E rawa ni veisau kosi vakasauri na nana me vaka na waqavuka ni vala, qai sega mada ga ni dua na sekodi nona cakava qori.
Kau
Na Kuli ni Moli Kana—Bula Vakaidewadewa se Buli?
Era na vakatotomuria vakacava na saenitisi na moli kana ni sega ni vakacacani ena gauna e lutu kina?
Sala Veivakurabuitaki e Rawata Kina na Rokana
E sega ni solia na rokana e dua na ka e tiko ena vuana, ia na kena karakarawa buto e sega ni laurai ena dua tale na kau. E rawata vakacava na vua ni pollia na rokana?
Kana na Kau me Veidonui kei na Kena Gauna
Era dikeva rawa na saenitisi na veivakurabuitaki ni ka e rawa ni cakava na kau ni cakacakataka na gauna e kana kina.
Microscopic World
Levu ni Ka e Katona na DNA
E kilai na DNA me iyaya ni maroroi itukutuku uasivi duadua. Kila na vuna.
Manumanu Somidi e Kania na Waiwai
E vakacava na nodra vakasavasavataka na tasova ni waiwai ni vakatauvatani kei na iyaya vovou sa tu nikua?

robotstxt: allowed

filter: keep


text:
SERE VOU- DODOMO AU KILA-TEVITA BULAI
Written by Ben Ravulo on May 18, 2022
“DODOMO AU KILA”- na sere oqo e lagata na cauravou ni Nakorovou,Dreketi mai Rewa ka dabe tiko ena i tutu lagilagi ni naba 1 ena DIGIDIGI DAMUNI [tuva sere e 5]ena yakavi nikua ena VITIFM.
Na sere oqo e talanoa taki kina na nodrau a veikilai e dua na cauravou mai na Vualiku kei Tailevu,ka lewena tiko na Mataivalu ni noda vanua,kei na dua na goneyalewa ni Welagi Taveuni ka veiqaravi tiko vaka Nasi.
Esa veivolekati na veikilai ka rau sa laki veidomoni sara ka tuvalaki nai tuvatuva ena vakanuinui ni na laki tauyavu edua na vuvale vinaka.Sa nanuma sara ko Cauravou me sa lakovi vakavanua o Goneyalewa ni sa voleka tiko mai na gauna me sa biubiu kina ena vuku ni veiqaravi ni veisaututaki,ia eratou a qai tukuna na nona qase mai nakoro me se bau lesu mada mai na Bucanivalu,me rawa ni ratou vakavakarau vinaka ,qai rawa ni na laki duguci mai na marama oqo.
Sa ma ni laki veiqaravi o Cauravou ena Bucanivalu,ka sa tu na veidinadinati kei Goneyalewa,me rau na laki dui maroroya na nodrau dui dina me yacova na gauna ena lesu mai kina ka me rau na qai mai vakamau.E sega ni dede na nona veiqaravi voli mai na bucanivalu,sa dau vakilana veiyawaki ni qiri,ka sa dau levu na ulubale e sa dau soli tiko yani ka kidacala ena dua na siga ni sa raica ni sa veisau vakasauri na Profile Picture kei nonai tau ka ni rau sa taba vata tale tu keina dua tale na tagane ka sa vakabauta ni sa i nona karua.
E sa mani qai cava koso i kea na veidomoni totoka oqo,ka qai vakaraitaka na cauravou oqo edua nai vosavosa ka ratou dau kilai tani kina mai na Vualiku kei Tailevu ka tiko talega ena loma ni sere oqo-“DAVO NA QORIA,KEITOU DAU WARAI NI LESUVIA”
Vakarorogo mai ena VITIFM 92.2fm,92.6fm kei na 92fm.
VITI FM – E KAMICA QAI KACHII….


text: 2 Oti e 14 na yabaki au lako tale i Jerusalemi kei Panapasa,+ au kauti Taito tale ga.+2 Au lako cake ni a vakatakilai vei au meu lako. Au mani vakaraitaka vei ira na itukutuku vinaka au vunautaka tiko ina veimatanitu. E caka vakavuni qo e matadra na dokai ena ivavakoso, me vakadeitaka ni sega ni ka wale na cakacaka vakaitalatala au vakayacora tiko, se na kena au sa vakayacora oti.3 O Taito mada ga+ e kai Kirisi qai tiko vata kei au, ia e sega ni vakasaurarataki me cili.+4 Ia e basika qori ena nodra lako lo mai na tacida lasu ina ivavakoso,+ era curu mai vaka na yamata mera kila na veika me baleta na galala+ eda vakila nida tisaipeli i Karisito Jisu, me rawa nira vakabobulataki keda.+5 Keitou sega ni bau vakamalumalumu vei ira qori,+ keitou sega mada ga ni via cakava vakalekaleka,* me dei tiko kina vei kemuni na dina ni itukutuku vinaka.6 E sega ni dua na ka vei au na nodratou itutu taumada o ratou na nanuma ni ratou dua na ka,+ ni sega ni dau raica na Kalou na irairai e sau. O ratou na tagane dokai qori eratou sega ni tukuna vei au e dua na vakasama vou.7 Ia ni ratou raica niu lesi meu tukuna na itukutuku vinaka vei ira na sega ni cili,+ me vaka nona lesi o Pita vei ira na cili—8 ni o koya a solia vei Pita na kaukaua me yapositolo vei ira na cili, e solia tale ga vei au na kaukaua meu yapositolo vei ira na veimatanitu+—9 io, ni ratou kila na loloma e soli wale vei au+ o iratou na duru ni ivavakoso, o Jemesa,+ o Kifa* kei Joni, eratou dodoka mai na ligadratou imatau me ratou lululu vei keirau kei Panapasa+ ni ratou vakadonuya me keirau lako ina veimatanitu, ia o iratou vei ira na cili.10 E dodonu me keitou nanumi ira tale tiko ga na tacida dravudravua. Na ka sara ga qo au saga tale ga meu cakava.+11 Ia ni lako mai Anitioki+ o Kifa,*+ au tukuna sara ga e matana ni cala na ka e cakava.12 Nira se bera ni yaco mai eso na tagane era itokani i Jemesa,+ e dau nona ivakarau me kanavata kei ira na lewe ni veimatanitu,+ ia nira yaco mai e biubiu sara, e vakayawaki koya ni rerevaki ira na tokona na cili.+13 Era tokoni koya tale ga ena veivakaisini ya na vo ni Jiu, era mani rawai Panapasa.14 Ia niu raica nira sega ni lakovata tiko kei na ka dina me baleta na itukutuku vinaka,+ au kaya vei Kifa* e matadra kece: “Ni o Jiu o qai bula me vakataki ira na veimatanitu, o sega ni bula me vakataki ira na Jiu, o qai tukuna vakacava vei ira na lewe ni veimatanitu mera bula me vaka na nodra ivalavala na Jiu?”+15 Eda Jiu vakayago, eda sega ni lewe ni veimatanitu ivalavala ca,16 eda kila ni na sega ni okati e dua me yalododonu ni muria na lawa, ena vuku ga ni nona vakabauti+ Jisu Karisito.+ O keda tale ga na vakabauti Karisito Jisu eda okati meda yalododonu ena vuku ni noda vakabauti Karisito, sega ni noda muria na lawa, ni sega ni okati e dua* me yalododonu ni muria na lawa.+17 Ia nida saga meda okati meda yalododonu ena vuku i Karisito, eda sa okati tale ga meda ivalavala ca, e vakaevei, sa dauveiqaravi ni ivalavala ca o Karisito? Me kua sara ni yaco qori!18 Keu tara tale na veika au sa talaraka, au sa vakaraitaka sara ga niu beca na lawa.19 Ia o yau, au mate ena noqu muria na lawa.+ Ena vuku ni ka qo, au bula kina vua na Kalou.20 Au sa lauvako vata kei Karisito ena kau.+ Au sa sega ni qai bula tiko,+ ia na Karisito ga e bula qai duavata kei au. Na noqu bula tiko qo e rawa ga ena noqu vakabauta na Luve ni Kalou,+ o koya e lomani au, e solia tale ga nona bula ena vukuqu.+21 Au sega ni vakawaletaka na loloma soli wale ni Kalou,+ ke vakadonui e dua ni muria na lawa, sa na tawayaga na mate i Karisito.+


text:
3
Zisu si Arilaena Hola nia se Mosese
1 Ke gua asa, kasa tasiqu koe Karisito, gamu pu ele somana ta tioko koe Tamasa, si mi va sotoa sa mia rinaṉeraṉe koe Zisu Karisito, sapu ele garunu mae nia Tamasa pude na Ṉati Hiama Kenukenue, sapu va hinokaria gita. 2 Ele nabulu nia Zisu meke va gorevura ia Sa sa nana tinavete kekeṉoṉo gua tugo e Mosese sapu nabulu nia sa Tamasa meke va gorevura ia sa sa nana tinavete pa korapana sa vetu te Tamasa.* Nab 12:7 3 Ba padana Zisu pude tava lavata hola nia se Mosese. Kekeṉoṉo gua sa vina lavata sapu ta vala koasa tie kuri vetu, si noma hola nia sa vina lavata sapu ta vala koasa vetu. 4 Ura sari doduru vetu si koa dia tugo tie kuridi, ba asa sapu kuridi sari doduru likakalae, si e Tamasa mo. 5 Ego, se Mosese hie si nabulu va gorevura nia sa nana tinavete koasa vetu te Tamasa. Helahelae ni sa sari tiṉitoṉa pu kote zama ni Tamasa vugo repere. 6 Ba e Karisito sa Tuna si nabulu va gorevura ia Sa sa Nana tinavete koasa vetu te Tamasa sa Tamana. Gita na tie te Tamasa si na vetu Tanisa, be turu va nabu si gita koasa nada vinarane meke koari na tiṉitoṉa pu helahelaeni gita pa nada rinaṉeraṉe.
Vina Balau Koari pu Va Karikari
7 Ke gua sapu zama nia sa Maqomaqo Hope,* Sam 95:7-11
“Be avosia gamu sa mamalaiṉina sa Tamasa ṉinoroi,
8 si mi lopu va ṉiṉirai sari na bulomia,
gua sapu tavetia rina tiatamamia pukerane,
sipu va karia rini sa Tamasa,
meke podekia rini si Asa pa soloso qega.
9 ‘Sari na tiatamamia pukerane si podepodekau rini si Arau,
ba koari ka made ṉavulu vuaheni si dogori rini gua sapu taveti Arau,
ba lopu boka va hinokarau rini.
10 Gua asa ke ta ṉaziri ni Rau si arini,
meke zama si Rau, sari bulodi si taliri va seu koa Rau,
meke korodia luli rini sari Qua hiniva.
11 Ke pa Qua tinaṉaziri, si zama tokotokoro si Arau sapu guahe:
Lopu kaqu kamo ia rini sa Qua vasina magomagogosoana,’ ” gua si Asa.
12 Kasa tasiqu koe Karisito, mi kopu puleni gamu, pude lopu keke koa gamu si va karia se Karisito, meke taluarae taloa koasa Tamasa toana. 13 Ba mi variva ṉiṉirai doduru rane pa mia tinoa sipu korapa toa si gamu, pude loke tie gamu si tava ṉira sa bulona koasa kinaleana. 14 Ura gita si somana tagoi sari na ginugua leadi te Karisito, be tuqe va nabu si gita koari na tiṉitoṉa pu ele va hinokari gita pa podalaena, meke osolae kamoa vinabetona.
15 Gua sapu ta zamae pa Kinubekubere Hope sapu zama guahe:* Sam 95:7-8
“Be avosia gamu sa mamalaiṉina sa Tamasa ṉinoroi,
si mi lopu va ṉiṉirai sari bulomia;
kekeṉoṉo gua rina tiatamamia pukerane pa soloso qega,
totoso kilua rini sa Tamasa, meke sari Nana tinarae,” gua.
16 Ego, ari sei tu sapu ele avosi sari na zinama te Tamasa, ba lopu hiva luli rini? Lopu arini tu sapu turaṉa vurani e Mosese pa popoa Izipi sari? gua.* Nab 14:1-35 17 Sarini tugo mo sapu ta ṉaziri ni Tamasa koari ka made ṉavulu puta vuaheni! Meke ari kasa tugo mo sapu evaṉi sari na kinaleadi, meke mate beto pa soloso qega! 18 Meke koari sei si zama tokotokoro sa Tamasa sapu lopu kaqu kamo si arini koasa Nana vasina magomagogosoana? Lopu koarini pu kiluna Sa tu sia? 19 Gua asa ke gilania gita sapu lopu kamoa rini sa popoa magomagogosoana, sina lopu va hinokaria rini sa Tamasa.


text:
Bula Vakailavo
E levu era sega ni vakila na leqa vakailavo nira muria na ivakavuvuli vakaivolatabu.
ME DUA NA ITUVATUVA
IVAKAVUVULI VAKAIVOLATABU: “Na lalawa ni tamata gumatua ena tini vinaka ga, ia o ira kece era vakusakusa era na dravudravua.”—Vosa Vakaibalebale 21:5.
KENA IBALEBALE: O na rawaka ga ke o dei ena nomu ituvatuva. Wasewasea vinaka nomu ilavo ni bera ni o vakayagataka. Ena dredre mo volia na ka kece o vinakata. Vakayagataka gona vakavuku nomu ilavo.
KA O RAWA NI CAKAVA:
Kua ni vakayagataki ilavo vakaveitalia. Vola qai wasewasei ira na iyaya o vinakata, me vaka na kakana, isulu, kei na vale. E vakatau sara ga vei iko na levu ni ilavo mo vakayagataka. Ke sivia na ilavo o vakayagataka ena dua na iwasewase, rawa ni o musuka mai na ilavo ena dua tale na iwasewase. Kena ivakaraitaki, ke levu na ilavo e vinakati me saumi kina na waiwai ni motoka, rawa ni o kauta mai na kena vo ena ilavo e lalawataki tu ena so na ka e sega ni bibi me vaka na kana e valenikana.
Dinau ga vakarauta. Ke rawa, saga mo kua ni dau dinau. Ia mo maroroi ilavo mo rawa ni volia kina na ka o vinakata. Ke o vakayagataka na credit card, saga mo sauma na ilavo e namaki e veivula me kua ni levu kina na tubu. Ke sa sivia sara ga na nomu dinau, qara e dua tale na sala mo sausaumi kina qai dei ena ka o lalawataka qori.
E tukuni ena dua na vakadidike, ni o ira e tiko nodra credit card era dau volivoli vakaveitalia. Ke tiko na nomu, mo lewa vakavinaka na kena vakayagataki.
QARAUNA NA ITOVO CA
IVAKAVUVULI VAKAIVOLATABU: “Na vucesa ena sega ni siviyara ena vulaililiwa, ia ena kerekere ena gauna ni tatamusuki ni sega vua na ka.”—Vosa Vakaibalebale 20:4.
KENA IBALEBALE: Na vucesa e dau veivakadravudravuataki. Mo cakacaka gona vagumatua, qai lalawataka vakavinaka nomu vakayagataki ilavo ena veigauna se bera mai.
KA O RAWA NI CAKAVA:
Cakacaka vakaukaua. Ni o rawa ilavo tiko ena nomu cakacaka, saga sara mo dei kina ni o gugumatua qai nuitaki. Qori na ka era dau kauai kina vakalevu na boso ni cakacaka.
Daudina. Kua ni butako. Na lasu ena vakacacana na kemu irogorogo, qai dredre mo kunea e dua tale na cakacaka mo dei kina.
Kua ni kocokoco. Ke o sega ni dau vakayagataki ilavo vakavuku o na rawa ni vakaleqa nomu bula, kei na nomu veiwekani kei ira eso tale. E sega ni bibi na ilavo, e bibi ga na bula.
ESO TALE NA IVAKAVUVULI VAKAIVOLATABU
KUA NI DAU VAKAOTI GAUNA SE VAKASABUSABU ILAVO.
“Ni na dravudravua na dau mateni kei na dau kana, na dau sosovu ena vakaisulu ena isulu madra.”—VOSA VAKAIBALEBALE 23:21.
KUA NI LOMAOCAOCA.
“Dou kua ni lomaocaocataka na nomudou bula ena ka mo dou kania se ka mo dou gunuva, se ka mo dou tokara.”—MACIU 6:25.
KUA NI VUVU.
“Na tamata vuvu e saga tiko na iyau, e sega ni kila ni na dravudravua kina.”—VOSA VAKAIBALEBALE 28:22.


text:
A5
Yaca ni Kalou ena iVolatabu vaKirisi vaKarisito
Era vakadinata na dau dikeva na iVolatabu, ni voleka ni volai vaka7,000 na yaca ni Kalou e vakatakilakilataki ena va na matuavosa vakaIperiu (יהוה), ena vosa taumada e volai kina na iVolatabu vakaIperiu. Ia era nanuma e levu ni sega ni volai taumada ena iVolatabu vaKirisi vaKarisito. Oya na vuna e sega ni vakayagataka kina na yaca Jiova e levu na iVolatabu vakavalagi ni gauna qo e vakadewataka na Veiyalayalati Vou. Nira vakadewataka mada ga na ka e volai ena iVolatabu vakaIperiu e kune kina na va na matuavosa vakaIperiu, levu na daunivakadewa era vakayagataka na “Turaga,” sega ni yaca ni Kalou.
Ia e sega ni muria qori na Vakadewa ni iVolatabu na Vuravura Vou. E vakayagataka vaka237 na yaca i Jiova ena iVolatabu vaKirisi vaKarisito. E rua na ka eratou vakasamataka na daunivakadewa: (1) Na ivolavivigi vaKirisi sa tu vei keda nikua e sega ni kena e volai taumada. Vica vata na udolu na ilavelave sa tu nikua, era volai ena rauta na rua na senitiuri mai na kena volai na ivolavivigi taumada. (2) Ena gauna oya o ira na lavetaka na ivolavivigi era sosomitaka na va na matuavosa vakaIperiu me Kyʹri·os, na vosa vaKirisi ni “Turaga,” se ra lavetaka mai na ivolavivigi sa tu oti kina.
E vakadeitaka na Komiti ni Vakadewa iVolatabu na Vuravura Vou, ni tiko na ivakadinadina ni basika na va na matuavosa vakaIperiu ena ivolavivigi taumada vaKirisi. E yavutaki na vakatulewa qori ena ivakadinadina qo:
Tiko na va na matuavosa vakaIperiu ena ilavelave taucoko ni iVolatabu vakaIperiu e vakayagataki ena gauna i Jisu kei ratou nona yapositolo. E vica ga era sega ni duavata kina ena gauna sa oti. Ia ni kune na ilavelave ni iVolatabu vakaIperiu ni imatai ni senitiuri volekati Kumran, sa sega ni lomatarotarotaki tale na tikina qori.
Laurai tale ga na va na matuavosa vakaIperiu ena ivakadewa vaKirisi ni iVolatabu vakaIperiu ena gauna i Jisu kei ratou nona yapositolo. Sa vica vata na senitiuri nodra nanuma na dauvakadidike ni sega ni volai na va na matuavosa vakaIperiu ena ivakadewa vaKirisi ni iVolatabu vakaIperiu (Greek Septuagint). Ena veimama ni ika20 ni senitiuri, era kunea na dauvakadidikeeso na tikitiki ni ivolavivigi makawa ni ivakadewa vaKirisi ni iVolatabu vakaIperiu. E volai tu kina na yaca ni Kalou ena matanivola vakaIperiu. O koya gona, sa tiko na yaca ni Kalou ena ilavelave ni iVolatabu vaKirisi ena gauna i Jisu. Ia ena ikava ni senitiuri G.V, e sega ni tiko na yaca ni Kalou ena ivolavivigi lelevu ni ivakadewa vaKirisi ni iVolatabu vakaIperiu, me vaka na Codex Vaticanus kei na Codex Sinaiticus, ena ivola na Vakatekivu ina Malakai (e dau tiko ena ivolavivigi ena gauna e liu). E sega gona ni kurabuitaki ni yali ena ilavelave era maroroi tu mai ena gauna qori na yaca ni Kalou ena Veiyalayalati Vou se na iVolatabu vaKirisi.
E vakamatatataka o Jisu: “Au lako mai ena yaca i Tamaqu.” E vakabibitaka tale ga ni cakava na ka ena ‘yaca i Tamana.’
Volatukutukutaki ena iVolatabu vaKirisi vaKarisito ni dau vakayagataka o Jisu na yaca ni Kalou qai vakatakila yani. (Joni 17:6, 11, 12, 26) E vakamatatataka o Jisu: “Au lako mai ena yaca i Tamaqu.” E vakabibitaka tale ga ni cakava na ka ena ‘yaca i Tamana.’—Joni 5:43; 10:25.
Veicalati ke yali vakasauri na yaca i Jiova ena iVolatabu vaKirisi vaKarisito baleta ni ikuri ni iVolatabu vakaIperiu qai ceguvi vakalou. Rauta na veimama ni imatai ni senitiuri G.V, e tukuna na tisaipeli o Jemesa vei ira na qase mai Jerusalemi: “E sa vakamacalataka vinaka o Simioni na imatai ni gauna e golevi ira kina na veimatanitu na Kalou me digitaka e dua na ilawalawa me vakatokai ena yacana.” (Cakacaka 15:14) Ena sega ni vakaibalebale na ka e tukuna o Jemesa ke sega ni dua e vakayagataka se kila na yaca ni Kalou ena imatai ni senitiuri.
Laurai na ivakaleka ni yaca ni Kalou ena iVolatabu vaKirisi vaKarisito. Ena Vakatakila 19:1, 3, 4, 6, e laurai na yaca ni Kalou ena vosa “Aleluya,” e yavutaki ena vosa vakaIperiu e kena ibalebale “Vakacaucautaki Ja.” Na “Ja” e ivakaleka ni yaca i Jiova. Levu na yaca ena iVolatabu vaKirisi vaKarisito e yavutaki ena yaca ni Kalou. E vakamacalataki mada ga ena so na vakadidike, ni yaca i Jisu e kena ibalebale “Veivakabulai o Jiova.”
Laurai ena ivola taumada vakaJiu nira vakayagataka na yaca ni Kalou na Jiu lotu vaKarisito. Qo na ka e kaya na Tosefta, na ikuri ni lawa e vakacavari na kena volai ena rauta na 300 G.V, me baleta na kena vakamai na nodra volavola na lotu vaKarisito ena Siga ni Vakacecegu: “E sega ni tarovi na kena vakamai na nodra ivola na Daukaulotu kei nodra ivola na minim [nanumi niraJiu lotu vaKarisito]. E vakamai na ivola ena vanua ga era tu kina, kei na ivola e volai kina na yaca ni Kalou.” E tukuni tale ga kina na ka e kaya o Rapai Yosé na kai Kalili, e bula ena itekitekivu ni ikarua ni senitiuri G.V, e kaya ni vo ni siga ena loma ni macawa, “me kau laivi na Yaca ni Kalou ena vanua e volai kina [kilai ni nodra volavola na lotu vaKarisito] me maroroi, na kena vo me vakamai.”
Vakadinata eso na dauvakadidike ni iVolatabu ni rairai basika ena iVolatabu vaKirisi vaKarisito na yaca ni Kalou e lavetaki ena iVolatabu vakaIperiu. E tukuni ena dua na ivolavosa The AnchorBible Dictionary ena ulutaga “Tetragrammaton in the New Testament”: “E vakadinadinataki ni laurai na va na matuavosa vakaIperiu ni yaca ni Kalou, Yahweh, ena so ga se tikinivolatabu kece ena Veiyalayalati Vou e lavetaki mai na Veiyalayalati Makawa, ena imatai ni gauna e volai kina na Veiyalayalati Vou.” E kaya e dua na dauvakadidike o George Howard: “Ni volai tu ga na Tetragram ena ilavelave ni iVolatabu vaKirisi [na Septuagint] e wili tale ga me tiki ni ivolatabu ni lotu taumada, e rawa kina ni vakabauti nira maroroya na Tetragram o ira na vola na Veiyalayalati Vou, ena gauna era lavelave kina mai na iVolatabu.”
Luke 2:15 kei na Juta 14, e voleka tale ga ni 100 na ivakamacala e ra ena nona vakadewa e vakatura me vakayagataki na yaca ni Kalou. Ni bera sara na vakadewa kece qori, na vakadewa vakaIperiu ni iVolatabu vaKirisi vaKarisito mai na 16 ni senitiuri me yacova mai qo e vakayagataki vakalevu kina na Tetragrammaton. Ena vosa ga vakaJamani, e voleka ni 11 na vakadewa e vakayagataka na “Jiova” (se na kena vakaIperiu na “Yahweh”) ena iVolatabu vaKirisi vaKarisito, ia e va na daunivakadewa era tou biuta na yaca qori ena ikovu me tarava na “Turaga.” E 70 vakacaca na vakadewa vakaJamani e biuta na yaca ni Kalou ena ivakamacala e ra se vakamacalataki.Vakayagataka na yaca ni Kalou ena iVolatabu vaKirisi vaKarisito o ira na daunivakadewa iVolatabu kilai. Era cakava qori eso na daunivakadewa ni bera mada ga ni vakarautaki na New World Translation. Qo o ira na daunivakadewa kei na ka era vakadewataka: A Literal Translation of the New Testament . . . From the Text of the Vatican Manuscript, e vola o Herman Heinfetter (1863); The Emphatic Diaglott, e vola o Benjamin Wilson (1864); The Epistles of Paul in Modern English, e vola o George Barker Stevens (1898); St. Paul’s Epistle to the Romans, e vola o W. G. Rutherford (1900); The New Testament Letters, e vola o J.W.C. Wand, na Bisovi mai Lodoni (1946). Ena dua tale ga na vakadewa vakaSipeni e vakadewataka o Pablo Besson ena itekitekivu ni ika20 ni senitiuri, e vakayagataka na yaca “Jehová” ena
Tiko na yaca ni Kalou ena vakadewa ni iVolatabu ena duanadrau vakacaca na vosa ena iVolatabu vaKirisi vaKarisito. Era vakayagataka na yaca ni Kalou ena levu na vosa vakaAferika, nodra vosa na itaukei kei Merika, vakaEsia, vakaUrope, kei na veiyanuyanu ena Pasifika. (Raica na tabana e 1742 kei na 1743) O ira na vakadewa ena veimataqali vosa qori era lewa mera vakayagataka na yaca ni Kalou me salavata kei na ivakamacala sa tukuni oti mai. Se qai vakadewataki wale ga qo eso na vakadewa ni iVolatabu vaKirisi vaKarisito, me vaka na iVolatabu vakaRotuma (1999), e volai kina vaka51 na “Jihova” ena 48 na tikina, ena vakadewa (1989) vakaBatak (Toba) mai Idonisia, e volai kina vaka110 na yaca “Jahowa.”
E macala ni tiko na yavu me maroroi kina na yaca ni Kalou o Jiova ena iVolatabu vaKirisi vaKarisito. Qori sara ga na ka eratou cakava na vakadewataka na New World Translation. Eratou doka vakalevu na yaca ni Kalou, eratou sega ni via kauta tani e dua na ka e volai ena ilavelave taumada.—Vakatakila 22:18, 19.


text:
Na Cava e Kilai me Baleta Nona iTovo?
Na levu ga ni noda vulica na nona itovo e dua, eda na kilai koya vinaka kina, eda na veitokani voleka tale ga. Ena va sara ga qori noda kila na itovo ni Kalou, na levu ga ni noda vulica na nona itovo, eda na kilai koya vinaka kina, eda na veitokani voleka sara. Ia na itovo kece e kilai kina na Kalou, e vakasakiti duadua na nona kaukaua, vuku, lewadodonu kei na loloma.
KALOU KAUKAUA
“Oilei, kemuni na Turaga Cecere Duadua Jiova! Raica! Oni bulia na lomalagi kei na vuravura ena nomuni kaukaua levu.”—JEREMAIA 32:17.
E vakadinadinataki na kaukaua ni Kalou ena nona ibulibuli. Me kena ivakaraitaki, ni o duri tu e tautuba ena dua na siga katakata, na cava o vakila? Na warumisa ni matanisiga. Ia na kena dina ni o sa vakila sara tiko ga na kaukaua ni ibulibuli i Jiova. E vakacava sara mada na kaukaua ni matanisiga? Na katakata ena uto ni matanisiga e rauta ni 15,000,000 na dikiri celsius. Ena veisekodi, e kaburaka mai na matanisiga na igu e tautauvata na kacabote ni drau vakamilioni na bomu niukilia.
Ia e somidi sara na noda matanisiga ni vakatauvatani kei na levu ni kalokalo e sega ni wiliki rawa ena noda vuravura kei na lomalagi. Era kaya na saenitisi ni dua vei ira na kalokalo levu duadua e vakatokai na UY Scuti, e rauta ni 1,700 na levu ni kena raba ni vakatauvatani kei na matanisiga. Ke sosomitaka na kalokalo levu qori na matanisiga, na kena raba ena kovuta vakadua na noda vuravura me sivita tale na vuravura e vakatokai me Jupiter. E matata kina na ka e tukuna o Jeremaia, oya ni bulia na Kalou o Jiova na vuravura kei na lomalagi ena nona kaukaua.
E yaga vakacava vei keda na kaukaua ni Kalou? E vakatau vakalevu na noda bula ena ibulibuli ni Kalou, me vaka na matanisiga, kei na levu tale na iyaubula ni noda vuravura. E vakayagataka tale ga na Kalou na nona kaukaua me yaga vei keda yadudua. Ena sala cava? E solia na kaukaua vei Jisu ena imatai ni senitiuri me vakayacora kina eso na cakamana vakatubuqoroqoro. Eda wilika: “Era sa rai na mataboko, era lako na lokiloki, era vakasavasavataki na vukavuka, era rogo na didivara, era vakaturi na mate.” (Maciu 11:5) Vakacava nikua? E kaya tale na iVolatabu: “E solia na kaukaua vei koya e oca . . . o ira na nuitaki Jiova era na vakaukauataki tale.” (Aisea 40:29, 31) E rawa ni solia na “kaukaua e uasivia na kaukaua ni tamata” meda valuta se vosota kina na veika dredre kei na veivakatovolei. (2 Korinica 4:7) Macala ga nida na volekata na Kalou e dau vakayagataka vakayalololoma na nona kaukaua ena vukuda.
KALOU VUKU
“Sa levu sara ga na nomuni cakacaka i Jiova! Oni sa cakava kece vakavuku.”—SAME 104:24.
Na levu ga ni noda vulica na veika e bulia na Kalou, eda na qoroya vakalevu na nona vuku. E dua na vakadidike era dau cakava na saenitisi mera vakadikeva kina na ibulibuli i Jiova, oti ra qai vakatotomuria ena ka era bulia, e vakatokai ena vosa vakavalagi me biomimetics se biomimicry. Era rawa ni vakatotomuria e dua na ka lailai sara qai totolo se vakaitamera me vaka na waqavuka levu.
E laurai na vuku ni Kalou ena vakatubuqoroqoro ni ibulibuli ni yagoda. Vakasamataka mada ni kunekunetaki e dua na gone. E tekivu sara ga ena gauna e buli kina e dua na sela, ni vakamau na yaloka i yalewa kei na wai i tagane, ena maroroi tiko ena sela qori na itukutuku matailalai kece me baleti gone. Ena qai wasewasei me buli kina e levu tale na sela e tautauvata ga na kedra irairai. Toso na gauna sa duidui na kedra ibulibuli me vica vata tale na drau na sela, era tekivu buli kina na sela ni dra, nave kei na sui. Sa na laurai sara na gacagaca qai tekivu yavavala. Ena loma ga ni ciwa na vula sa na tubu na sela qori me dua na gonedramidrami e buli ena vica vata na bilioni na sela. Na vukutaki ni ibulibuli qori e levu era duavata kina kei na dauvola iVolatabu ni kaya: “Au vakacaucautaki kemuni ni vakatubuqoroqoro qai veivakurabuitaki na noqu buli.”—Same 139:14.
E yaga vakacava vei keda na nona vuku na Kalou? E kila vinaka na Dauveibuli na ka me vakamarautaki keda. Na levu ni nona kilaka kei na nona kilai keda vinaka, e vakarautaka kina na ivakasala vuku ena nona Vosa na iVolatabu. Me kena ivakaraitaki, e uqeti keda: “Ni dau veivosoti tale ga vakarawarawa.” (Kolosa 3:13) Vakacava e ivakasala vuku qori? Io. Era kaya na vuniwai ni veivosoti e rawa ni moce vinaka kina e dua, ena sega ni tubu vakalevu nona dra. Ena rawa ni lailai tale ga kina na lomabibi kei na so tale na tauvimate. Na Kalou e vaka e dua na itokani vuku dau veikauaitaki qai sega ni cegu nona vukei keda ena ivakasala momona, e yaga tale ga. (2 Timoci 3:16, 17) Vakacava o taleitaka na itokani va qori?
KALOU LEWADODONU
E “taleitaka na lewadodonu o Jiova.”—SAME 37:28.
E dau dodonu tu ga na ka e cakava na Kalou. E “sega ni rawa vua na Kalou dina me caka ca, me cala o koya e Kaukaua Duadua!” (Jope 34:10) E dau vakataulewa dodonu o Jiova, e cavuta sara ga qori na daunisame ni vakamacalataki koya tiko: “Oni na lewai ira vakadodonu na veimatatamata.” (Same 67:4) O “Jiova e raica na loma ni tamata,” e sega gona ni dua e rawa ni vakaisini koya, ni dau kila na dina ni ka kece me vakatulewa dodonu kina. (1 Samuela 16:7) E kila vinaka tale ga na Kalou na lewa ca kei na veivakaisini e vakayacori tiko e vuravura, e yalataka gona nira sa vakarau ‘muduki tani e vuravura na tamata ca.’—Vosa Vakaibalebale 2:22.
Na Kalou e sega ni turaganilewa voravora, me vaqara cala tiko ga me vakatauitotogi kina. E dauyalololoma ena gauna veiganiti. E kaya na iVolatabu: “O Jiova sa yalololoma qai dauveinanumi,” vei ira mada ga na tamata ca ke ra veivutuni mai vu ni lomadra. Dua dina na ivakaraitaki vinaka ni lewadodonu qori.—Same 103:8; 2 Pita 3:9.
E yaga vakacava vei keda na lewadodonu ni Kalou? E tukuna na yapositolo o Pita: “[E] sega ni dau veivakaduiduitaki na Kalou, ia e vakadonui ira era dokai koya ra qai cakava na ka e vinakata mai na veivanua kece.” (Cakacaka 10:34, 35) E yaga vei keda na nona lewadodonu na Kalou ni sega ni dau veivakaduiduitaki se dau veitovaki. Se mani matatamata cava eda cavutu mai kina, vanua, ivakatagedegede ni vuli, se itutu, e se rawa tiko ga ni vakadonui keda o koya meda sokaloutaki koya tale ga.
E vinakata na Kalou meda kila na nona lewadodonu me rawa ni yaga tale ga vei keda, qori na vuna e tiko kina na noda lewaeloma ena gauna e buli keda kina. E vakamacalataka na iVolatabu ni ‘volai tu e lomada’ na lewaeloma, me “ivakadinadina” ni vinaka se ca na noda itovo. (Roma 2:15) E yaga vakacava vei keda? Ke vakavulici vinaka noda lewaeloma ena uqeti keda meda cata na ivalavala e veivakaleqai se tawadodonu. Nida ivalavala ca tale ga ena uqeti keda meda veivutuni, oti da qai vakadodonutaka noda sala. Na noda kila vinaka gona na ivakarau ni nona lewadodonu na Kalou ena vukei keda meda toro volekati koya!
KALOU DAULOLOMA
“Kalou ga na loloma.”—1 JONI 4:8.
E dau vakaraitaka na Kalou na kaukaua, vuku kei na lewadodonu, ia e sega ni tukuni ena iVolatabu ni o koya na kaukaua, vuku kei na lewadodonu. E tukuni ni Kalou ga na loloma. Na vuna? Na nona kaukaua e rawa ni laurai ena ka e cakava, na nona lewadodonu kei na vuku e dusimaki koya ena ka e cakava. Ia na nona loloma e dau uqeti koya ena ka me cakava. Na ka kece gona e cakava ena yavutaka sara tiko ga ena nona loloma.
E sega ni dua na ka e dredre vei Jiova, na nona loloma ga e uqeti koya me bulia na ibulibuli era vuku e lomalagi vaka kina e vuravura, ra qai marautaka na nona loloma kei na noda dau veikauaitaki. Ni vakarautaka na vuravura meda bula kina, e cakava me veiganiti kei na noda bula. E lomani keda kece “ni dau vakacabea na matanisiga vei ira na daucaka ca kei na daucaka vinaka.”—Maciu 5:45.
Kena ikuri, o “Jiova” e “dau veikauaitaki qai dau yalololoma.” (Jemesa 5:11) E lomani ira na saga tiko mai vu ni lomadra mera kilai koya, ra volekati koya tale ga. E kauaitaki ira yadudua. Io, e ‘kauaitaki ira dina o koya.’—1 Pita 5:7
E yaga vakacava vei keda na loloma ni Kalou? Eda dau marautaka na totoka ni dromu ni matanisiga. Eda marautaka tale ga na rogoca nodra dau dredre na gone. E taleitaki sara nona lomani keda e dua na wekada. De dua eda sega ni gadreva na veika qori, ia e vakalougatataki kina noda bula.
E yaga tale ga vei keda e dua na ivakaraitaki ni nona loloma na Kalou, oya na masu. E uqeti keda na iVolatabu: “Moni kua ni lomaocaocataka e dua na ka, ia na ka kece me vakaraitaki vua na Kalou ena masu kei na kerekere salavata kei na vakavinavinaka.” Me vaka ga e dua na tama dauloloma, e vinakata meda torovi koya me vukei keda ena ka eda kauai kina vakalevu. Ena nona loloma tawayalani e yalataka kina o Jiova ni na ‘taqomaka na lomada kei na noda vakasama na vakacegu ni Kalou.’—Filipai 4:6, 7.
Vakacava o sa qai kila vinaka na Kalou ena ivakamacala lekaleka qori me baleta nona itovo me vaka nona kaukaua, vuku, lewadodonu, kei na loloma? Ke o via kila e levu tale na ka vinaka me baleti koya, o sureti mo vulica na ka sa cakava oti, kei na ka ena qai cakava me yaga vei iko.
NA CAVA E KILAI ME BALETA NONA ITOVO?
O Jiova duadua ga e kaukaua, vuku, qai dau lewadodonu, ia eda dau taleitaka sara vakalevu nona loloma


text:
RA TAROGA NA ITABAGONE
Au Dau Nuitaki?
Dikevi iko mada!
Au dau . . . ena levu na gauna, ena so na gauna, se sega sara ga
dina
nuitaki
totolo
gugumatua
maqosa
veivuke
yalorawarawa
veidokai
veikauaitaki
-
Na itovo cava o dau kilai kina?
Tomana tiko ga na itovo vinaka qori.—Filipai 3:16.
Na itovo cava mo cakacaka kina?
Raica mada na ka ena uqeti iko mo vakavinakataka.
Na cava na kena ibalebale mo nuitaki?
O koya e nuitaki ena cakava vinaka na nona itavi e vale, e koronivuli, kei na vanua e tiko kina. E kila ni na tarogi kina. Ni cala ena tukutuku vakadodonu, kere veivosoti, qai saga me veisau.
Ka e kaya na iVolatabu: “Nida na dui colata ga na noda icolacola.”—Kalatia 6:5.
Na cava au via nuitaki kina?
O koya e nuitaki ena vakayagataka vinaka nona taledi, ena dokai, ena laurai ni sa matua, ena soli vua na galala kei na itavi.
Ka e kaya na iVolatabu: “O sa bau raica e dua e kenadau ena nona cakacaka? Ena tu o koya e matadra na tui.”—Vosa Vakaibalebale 22:29.
O koya e nuitaki ena dau yalosavu, ena marautaka tale ga na veitokani vinaka.
Ka e kaya na iVolatabu: “Moni dau soli ka, ena qai soli vei kemuni.”—Luke 6:38.
O koya e nuitaki ena lomavakacegu, ena marau, qori ena vakanuideitaki koya.
Ka e kaya na iVolatabu: “Me dikeva na tamata yadua na nona cakacaka, ena qai marau ga kina vakalevu.”—Kalatia 6:4.
Na cava meu cakava meu nuitaki kina?
Raica na iyatuvosa e toka e ra me saumi kina na taro qori. Na iyatuvosa cava e vakamacalataka vinaka na nomu rai?
“Au sevaka niu okati meu vaka e dua na gonelailai, meu tukuna tiko vei rau na noqu itubutubu na vanua kece au lako kina!”—Kerri.
“Dau rawarawa nodrau vakadonuya noqu itubutubu meu lako kei ratou noqu itokani.”—Richard.
“Niu raici ira noqu itokani keimami tabavata kei na ka era rawa ni cakava, au kaya: ‘U! Cava rau sega ni vakadonuya kina noqu itubutubu meu cakava tale ga qori?’”—Anne.
“Rau dau vakadonuya noqu itubutubu meu cakava na ka ga au via cakava. Au vakavinavinakataki rau ni rau solia vei au na galala qori.”—Marina.
Kena dina: Ke o dau nuitaki, ena levu na galala e soli vei iko.
Kena ivakaraitaki, rogoca mada na ka erau tukuna na itabagone sa tukuni oti.
Richard: “Dua na gauna rau a leqataka noqu itubutubu na kena dau soli vei au na galala. Ia qo rau sa nuitaki au niu dau vakayagataka vinaka na galala e soli vei au. Au sega ni lasutaka na vanua au lako kina, o cei keirau lakovata. Au kaya tale ga vei rau na veika au nakita meu cakava, ni bera ni rau tarogi au.”
Marina: “Ena noqu bula taucoko au lasutaki rau vakarua noqu itubutubu, rau toboka niu lasutaki rau ena gauna ruarua qori. Me tekivu mai na gauna qori, au sa saga meu dau dina. Kena ivakaraitaki, au kaya vei rau na ka kece au na cakava, oti au dau qiriti rau. Ena gauna qo rau sa nuitaki au sara ga.”
O vinakata mo vakataki Richard kei Marina? Mo dikevi iko ena vica na tikina qo:
NOMU BULA E VALE
O dau vakaotia vinaka na itavi e soli vei iko?
O dau muria vinaka na gauna e tukuni mo tiko kina e vale?
O dau dokai rau nomu itubutubu kei ratou na tacimu?
Na tikina cava o nanuma mo cakacaka kina?
Ka e kaya na iVolatabu: “Ni talairawarawa vei ira nomuni itubutubu.”—Efeso 6:1.
NOMU KA NI VULI
O dau vakaotia nomu lesoni ena kena gauna?
O saga tiko mo vakavinakataka nomu ka ni vuli?
O dau muria vinaka nomu ituvatuva ni vuli lesoni?
Na tikina cava o nanuma mo cakacaka kina?
Ka e kaya na iVolatabu: “E itataqomaki na vuku.” (Dauvunau 7:12) Na vuli ena vakavukui iko.
KEMU IROGOROGO
O dau dina vei rau na nomu itubutubu kei na so tale?
O dau maninitaka na ilavo?
O kilai ni o dau nuitaki?
Na tikina cava o nanuma mo cakacaka kina?
Ka e kaya na iVolatabu: “Moni tokara na tamata vou.” (Efeso 4:24) O rawa ni vakavinakataka tiko ga na nomu itovo kei na kemu irogorogo.
Vakatutu: Cakacaka ena tikina o kila ni o malumalumu kina. Vosa vua e dua e kilai ena itovo vinaka qori, qai rogoca na nona ivakasala. Vola o na vakaraitaka vakacava na itovo qori, qai raica ni toso na vula. Vola na ka o sa rawata kei na ka e vakadredretaka. Ni cava na vula, vola na ka o sa rawata.


text: 48 Oti na veika qo, e qai tukuni vei Josefa: “Raica, sa malumalumu tiko o tamamu.” E kauti rau sara na luvena tagane o Manasa kei Ifireimi.+2 E qai tukuni vei Jekope: “Sa lako mai qo vei iko o Josefa na luvemu.” E vakaukauataki koya sara o Isireli me dabe ena nona idavodavo.3 E qai kaya vei Josefa o Jekope:“Na Kalou Kaukaua Duadua e rairai mai vei au e Lusa, ena vanua o Kenani, qai vosa vakalougatataki au.+4 E kaya vei au, ‘Au sa vakavuna mo vakawa, mera le levu, au na cakava mo ivavakoso tamata,+ au na solia na vanua qo vei ira na nomu kawa era na taravi iko mai mera taukena me tawamudu.’+5 Erau sa noqu na luvemu tagane erau a sucu ena vanua o Ijipita ni bera niu lako mai ke.+ Erau sa na noqu o Ifireimi kei Manasa me vakataki rau o Rupeni kei Simioni.+6 Ia o ira na luvemu era na sucu taravi rau, era na qai nomu. Era na qai vakatokai ena yaca i tuakadra ena nodra ivotavota.+7 Ia o yau, niu gole tiko mai Petani, a mate+ o Raijeli e yasaqu ena vanua o Kenani, ni se vo tu e dua na iwase levu ni vanua me qai yaco e Efiraca.+ Au mani buluti koya i kea ena sala i Efiraca, oya o Peceliema.”+8 E qai raici rau na luvei Josefa o Isireli, e taroga: “O cei o rau qo?”9 E kaya vei tamana o Josefa: “Erau luvequ, e solia vei au na Kalou ena vanua qo.”+ Sa qai kaya o koya: “Yalovinaka, kauti rau mai vei au meu vosa vakalougatataki rau.”+10 Ia sa buawa sara tiko na mata i Isireli ni sa qase, qai sega ni rai rawa. E kauti rau voleka yani vua o Josefa, e reguci rau qai mokoti rau.11 E kaya vei Josefa o Isireli: “Au sega sara ga ni nanuma niu na raica na matamu,+ ia qo sa vakatara tale ga na Kalou meu bau raica na nomu kawa.”12 E qai kauti rau tani mai na duru i Isireli o Josefa, e cuva sara ina qele.13 E qai kauti rau yani o Josefa, e tauri Ifireimi+ ena ligana imatau qai tuberi koya me donuya na imawi nei Isireli, e tauri Manasa+ ena ligana imawi qai tuberi koya me donuya na imatau nei Isireli, e kauti rau voleka yani vua.14 E dodoka yani na ligana imatau o Isireli qai vakataqara ena ulu i Ifireimi e dina ni gone, e qai vakataqara na ligana imawi ena ulu i Manasa. E nakita me biuta va ya na ligana, ni ulumatua o Manasa.+15 E vosa vakalougatataki Josefa qai kaya:+“Na Kalou dina, o koya erau lako voli e matana na tamaqu o Eparama kei Aisake,+Na Kalou dina, o koya e vakatawai au voli ena gauna kece ni noqu bula me yacova na siga qo,+16 Na agilosi e vakabulai au voli mai na leqa+ kece, ni vakalougatataki rau mada ga na gonetagane.+Me cavuti mada ga vei rau na yacaqu kei na yacadrau na tamaqu o Eparama kei Aisake,Me rau qai tubu mada ga me rau levu sara e vuravura.”+17 Ni raica o Josefa ni biuta tu ga na ligana imatau o tamana ena ulu i Ifireimi, e sega sara ga ni taleitaka qai saga me taura na liga i tamana, me laveta tani mai na ulu i Ifireimi me biuta ena ulu i Manasa.18 E kaya vei tamana o Josefa: “I ta me kua, ni o koya qo na ulumatua.+ Biuta na ligamu imatau ena uluna.”19 Ia e bese tiko ga o tamana, e kaya: “Au kila luvequ, au kila. O koya tale ga ena yaco me dua na umatamata, o koya tale ga ena levu sara. Ia ena uasiviti koya na tacina gone,+ era na qai tautauvata vinaka kei na veimatanitu lelevu na nona kawa.”+20 E vosa vakalougatataki rau tiko ga ena siga+ oya o koya, e kaya:“Mera tukuni iko mada ga na Isireli nira tauca na vosa ni veivakalougatataki, mera kaya,‘Me cakava mada ga na Kalou mo tautauvata kei Ifireimi kei Manasa.’”Mani vakaliuci Ifireimi tiko ga vei Manasa o koya.21 E qai kaya vei Josefa o Isireli: “Raica, sa voleka niu ciba,+ ia na Kalou ena tiko dina kei kemuni qai vakasukai kemuni ina nodra vanua na tukamuni.+22 Ia o yau, au sa solia vei iko e dua na iwase ni qele,* e levu cake mai na qele au solia vei ratou na tacimu, na qele au kauta tani mai na ligadra na Amoraiti ena noqu iseleiwau kei na noqu dakaititi.”


text:
Covid-19: MAITAI NI VUKA MAI NIU SILADI KI RAROTONGA ENA MATAKA SARAGA NIKUA.
Written by Atu Kurumudu on January 14, 2022
Namaki tiko na nodra vuka nai matai ni wasewase ni vulagi saravanua e Niu Siladi ,mera gole yani ki Rarotonga ena mataka saraga nikua. Oqo ena  kena sa mai laveti na vakatatabu ka a biu taumada me baleta na vanua e rua ena vuku ni mate na Covid-19.
Sivia ni 100 na pasidia era a sa vakadeitaka tu na nodra i dabedabe ena Air New Zealand – NZ946 flight ena 8.45am mai Okaladi ni oti vinaka oqo e 5 na vula mai na gauna a mai tarovi kina ena kena sa dewa mai na Delta ena Okosita.
Era marautaka nai taukei ni otela mai Cook Islands ena kena sa mai dola tale na veitosoyaki ka vakabibi nira mai sotava talega e dua na gauna dredre ni bula vakailavo.
source.suff.co.nz


text:
O SA BULATI VAKADUA NA DRAU.
Written by Maikeli Radua on January 12, 2022
Picture: File Image of Lio Falaniko.
Source: perthnow.com.au
E bulati vaka dua na drau edua na curavou mai Perth Australia ka curuma yani vakatawa dodonu na vale nei Lio Falaniko edua na turaga ni Samoa dau qito rakavi ka dau veivacu talega e liu, ka turaga rairai momoqaqa na kena i rairai.
E dabe welewelei toka ena loma ni nona vale o Falaniko sa curu botelaki koya yani e loma ni vale na tagane qo. Qai saga me vuki me dro sa bera ni sa qumi koya vinaka o Lio Falaniko.
Sa qai kaya vua o Falaniko ni sa kalougata ni sa vinaka tu na i vakarau ni yalona ena gauna ya kevaka me a sega au na rawa ni biuta qo vei iko edua na i vacu mo na vuka tubu ike kina vula ka lesu tale mai.
SA qai vakaroti koya o Falaniko me lako ka kakua ni basika tale mai nona lomanibai.
E gutugutuwa na gone qo ni sa vaqara bula.
Kena i tukutuku matailalai rogoca mai ena Vitifm 92.2FM/92.6FM/92.0FMÂ


text: 30 Ni raica o Raijeli ni sega ni vakasucuma e dua na gone vei Jekope, e vuvutaki tuakana qai kaya vei Jekope: “Solia vei au na gone, ke sega au na mate.”2 E katakatataki Raijeli o Jekope, e kaya: “O yau na isosomi ni Kalou, o koya e tarova nomu vakaluveni?”*3 E tukuna o Raijeli: “Qo o Pila+ na noqu yalewa bobula. Mo drau veiyacovi me vakasucuma na gone me noqu,* me rawa ni so tale ga kina na luvequ vua.”4 E mani soli Pila na nona yalewa bobula vua me watina, erau qai veiyacovi kei Jekope.+5 E bukete o Pila, vakasucuma sara e dua na luvei Jekope tagane.6 E qai kaya o Raijeli: “Sa mai noqu turaganilewa na Kalou, sa rogoca tale ga na domoqu, e solia kina vei au e dua na luvequ tagane.” Oya na vuna e vakayacani koya kina me o Tani.*+7 E bukete tale o Pila na dauveiqaravi i Raijeli, qai vakasucuma na ikarua ni luvena tagane o Jekope.8 E qai tukuna o Raijeli: “Sa bau kaukaua dina na noqu veimulomulo kei tuakaqu. Au a qaqa kina!” Mani vakayacani koya me o Nafitalai.*+9 Ni raica o Lia ni sa cegu nona vakaluveni, e kauti Silipa na nona dauveiqaravi qai soli koya vei Jekope me watina.+10 E qai vakasucuma o Silipa, na dauveiqaravi i Lia, e dua na luvei Jekope tagane.11 E kaya o Lia: “Au kalougata dina!” E vakayacani koya sara me o Kata.*+12 Oti oya e qai vakasucuma o Silipa, na dauveiqaravi i Lia, na ikarua ni luvena tagane vei Jekope.13 E qai tukuna o Lia: “Sa dua na ka marautaki! Nira na tukuna sara ga na goneyalewa niu marau.”+ Mani vakayacani koya me o Aseri.*+14 E taubale voli o Rupeni+ ena gauna e tamusuki tiko kina na witi, e kunea sara e veikau eso na vua ni medreki.* E kauta vei tinana o Lia. Mani kaya vei Lia o Raijeli: “Yalovinaka, solia mada vei au eso na medreki i luvemu.”15 E qai kaya vua o Lia: “Se lailai ga vei iko nomu kauta na watiqu?+ O se baci via kauta tale na medreki i luvequ?” E sauma o Raijeli: “Sa vinaka. Ena mocevata kei iko o koya ena bogi nikua me isau ni medreki i luvemu.”16 Ni lesu tiko mai o Jekope ena yakavi mai na vanua veico, e lako sara yani o Lia me lai tavaki koya, e kaya: “O na mai veiyacovi kei au niu sa voli iko ena medreki i luvequ.” Mani mocevata kei koya ena bogi oya.17 E rogoci Lia na Kalou qai vakacegui koya, e mani bukete qai vakasucuma na ikalima ni luvena tagane vei Jekope.18 E qai tukuna o Lia: “Sa solia vei au na Kalou na kequ isau,* niu sa solia na noqu dauveiqaravi vei watiqu.” Mani vakayacani koya me o Isakari.*+19 Se baci bukete o Lia e qai vakasucuma na ikaono ni luvena tagane vei Jekope.+20 E qai kaya o Lia: “Na Kalou sa lolomataka vei au, io, vei au, na iloloma vinaka. Qo e sa na sega tale ni qai vuturitaki au na watiqu,+ niu sa vakasucuma e ono na luvena tagane.”+ E vakayacani koya sara me o Sepuloni.*+21 Oti e vakasucuma e dua na luvena yalewa qai vakayacani koya me o Taina.+22 Sa qai nanumi Raijeli na Kalou, e rogoci koya na Kalou ni vakarawarawataka me bukete.*+23 E bukete qai vakasucuma e dua na luvena tagane, e kaya sara: “Sa vakaotia na noqu beci na Kalou!”+24 Mani vakayacani koya me o Josefa,*+ ni kaya: “Sa solia vei au e dua tale na luvequ tagane o Jiova.”25 Ni vakasucumi Josefa oti ga o Raijeli, sega tale ni wawa o Jekope me tukuna vei Lepani: “Laivi au meu lako, meu gole ina noqu itikotiko, ina noqu vanua.+26 Soli rau mai na watiqu kei ratou na luvequ, ena vukudrau au a qaravi iko tu kina, meu sa lako, ni o kila vinaka na noqu veiqaravi vei iko.”+27 E qai tukuna o Lepani: “Keu bau nanumi e matamu,—au sa kila mai na itukutuku ni veika e se bera ni yaco* ni vakalougatataki au tiko o Jiova ena vukumu.”28 E kaya tale: “Vakamatatataka vei au na kemu isau, au na qai solia.”+29 E mani kaya vua o Jekope: “O kila na ivakarau ni noqu qaravi iko kei na kena vinaka ni tu vei au na nomu qelenimanumanu,+30 e lailai na ka o taukena niu se bera mai, ia sa tubu me levu sara na nomu qelenimanumanu, qai vakalougatataki iko o Jiova niu yaco mai. Meu na qai qarava ninaica na veika ni noqu vale?”+31 E qai tukuna o koya: “Na cava meu solia vei iko?” E sauma o Jekope: “O na sega ni solia vei au e dua na ka! Ke o cakava vei au e dua na ka qo, au na tomana tale na noqu vakatawa kei na noqu yadrava na nomu qelenisipi.+32 Au na curu yani nikua ena kedra maliwa taucoko na nomu qelenimanumanu. Mo biuta vakatikitiki mai kea na sipi kece e tavukadiridiri qai duiroka, na sipi roka damu kata kece ena kedra maliwa na luvenisipi, na ka duiroka qai tavukadiridiri mai na kedra maliwa na me yalewa. Tekivu qo lako yani qori me sa kequ isau.+33 Me qai tukuni au ga noqu yalododonu* ena dua na siga mai muri o na lako mai kina mo raica na kequ isau, na ka e sega ni tavukadiridiri qai duiroka ena kedra maliwa na me yalewa, kei na kena e sega ni roka damu kata ena kedra maliwa na luvenisipi tagane, ena wili me ka butakoci ke tu vei au.”34 E kaya o Lepani: “Sa donu! Me yaco ga me vaka na nomu vosa.”+35 E qai biuta vakatikitiki o koya ena siga oya na me tagane oriori qai duiroka, na me yalewa e tavukadiridiri tale ga qai duiroka, na manumanu kece e laurai kina na roka vulavula kei na manumanu kece e damu kata ena kedra maliwa na luvenisipi tagane, e qai solia yani me ratou qarava na luvena tagane.36 Oti oya sa qai kauta yani na nona qelenimanumanu o Lepani ina dua na vanua e yawa mai vei Jekope, e taura e tolu na siga na kena lakovi. Ia o Jekope a vakatawa tiko na qelenimanumanu i Lepani era vo tu mai.37 E qai kauta o Jekope eso na tabanikau se qai musu ga mai na vu ni sitoreki, na amodi, kei na vu ni pelani, karia sara eso na tikina me laurai na vulavula ni tabanikau.38 E biuta sara na tabanikau e karia e matadra na qelenimanumanu ena igunugunu, na vanua era dau mai gunu kina na qelenimanumanu, me rawa nira veiyacovi ena mata ni tabanikau nira mai gunu.39 Era mani veiyacovi na qelenimanumanu ena mata ni tabanikau, ra qai vakasucuma na qelenimanumanu na ka oriori, na ka tavukadiridiri, kei na ka duiroka.40 E qai tawasea na luvenisipi tagane o Jekope, oti e cakava me qara yani na matadra na qelenimanumanu vei ira na ka oriori kei na ka roka buto kece ena qelenimanumanu i Lepani. E qai tawasea na nona qelenimanumanu, me kua ni veicurumaki kei na qelenimanumanu i Lepani.41 Nira sa veiyacovi na manumanu kaukaua, e dau biuta na tabanikau o Jekope ena loma ni igunugunu e matadra na qelenimanumanu, me rawa nira veiyacovi donuya na tabanikau.42 Ia ke ra malumalumu na manumanu, ena sega ni biuta e kea na tabanikau. Sa qai dau nei Lepani tu ga na ka malumalumu, na ka kaukaua era nei Jekope.+43 E qai vutuniyau vakalevu sara o Jekope, e taukena e levu na qelenimanumanu, na dauveiqaravi yalewa, na dauveiqaravi tagane, na kameli, kei na asa.+


text:
Cava Meu Masu Kina? Ena Rogoca na Kalou?
Kena iSau Vakaivolatabu
Io ena rogoca. E vakamacalataki ena iVolatabu kei na so na ivakaraitaki ni dau rogo masu na Kalou. E kaya na iVolatabu: “E vakamamautaki ira na rerevaki koya ena ka era gadreva, e rogoca o koya na nodra tagi ni kere veivuke qai vakabulai ira.” (Same 145:19) Ia ena rogoca na Kalou na nomu masu se sega, ena vakatau vei iko.
Ka e Kauaitaka
Mo masu vua na Kalou, kua ni masu vei Jisu, Meri, sanito, agilosi, se ivakatakarakara. O Jiova ga e “Daurogo masu.”—Same 65:2.
Na ka o masulaka me salavata kei na loma ni Kalou e tukuni ena iVolatabu.—1 Joni 5:14.
Mo masu ena yaca i Jisu e vakaraitaka ni o doka nona itutu. E kaya o Jisu, “Ena vukuqu ga ena qai torovi Tamaqu rawa kina e dua.”—Joni 14:6.
Mo masu ena vakabauta. Ke lailai nomu vakabauta kerea me vakalevutaki.—Maciu 21:22; Luke 17:5.
Mo yalomalumalumu, mo dau dina. E kaya na iVolatabu: “E cecere o Jiova, e dau kauaitaki ira na yalomalumalumu.”—Same 138:6.
Gumatua tiko ga ena masu. E kaya o Jisu: “Dou kerekere tiko ga, ena qai soli vei kemudou.”—Luke 11:9.
Ka e Sega ni Kauaitaka
Na vanua o cavutu mai kina se matatamata cava. “Ni sega ni dau veivakaduiduitaki na Kalou, ia e vakadonui ira era dokai koya ra qai cakava na ka e vinakata mai na veivanua kece.”—Cakacaka 10:34, 35.
Nomu ivukivuki, iduriduri se idabedabe. O rawa ni masu vua na Kalou ni o dabe, cuva, tekiduru, se tucake.—1 Veigauna 17:16; Niemaia 8:6; Taniela 6:10; Marika 11:25.
Me rogolevu nomu masu, se o masu lo. E rogoca mada ga na Kalou na masu lo.—Niemaia 2:1-6.
E tarabi se sega na ka o lomaleqataka. E uqeti keda na Kalou meda ‘biuta vua na noda lomaocaoca kece, ni kauaitaki keda o koya.’—1 Pita 5:7.


text:
Na gaunisala ko rawa ni kunea kina na i tukutuku nuitaki mo kua kina ni vakacalai e na i tukutuku lasu | How to find trustworthy information and avoid scams
E levu na i vakamacala e tu me baleta na i cula ni kena tarovi na mate na COVID-19. e na sala ni vetaratara e na maliwa lala, kei na i tukutuku e tabaki raraba. E rawa ni vakamalumalutaka na yalo ka vakatubu veilecayaki, ni sega ni matata se i tukutuku cava e rawa ni nuitaki. Mo tovolea ga mo ciqoma na i tukutuku ko kila ni dina ka nuitaki. Kua ni wasea e dua na kena i tukutuku vua e dua tale, vakavo ga kevaka ko kila ni dina taucoko.
Na vanua ko rawa ni kila mai kina na i tukutuku nuitaki
E rawa ni kune na i tukutuku vakamacala nuitaki ka yavutaki e na macala ni vakadidike, e na veivanua oqo:
Na Minisitiri ni Bula
Na Minisitiri ni Bula, e qarava na veika me baleta na bula raraba kei na nodra qaravi ko ira e vakaleqai na i tuvaki ni yagodra, e Niu Siladi raraba. E vakarautaka ka liutaka na i tuvatuva ni veiqaravi me taurivaki.
Na i cula me tarova na COVID-19 – Minisitiri ni Bula (external link)
Na Vanua ni soli i Vakasala e na i cula me tarova na mate, e yacana na Immunisation Advisory Centre (IMAC)
Na IMAC e dua na i soqosoqo e na noda vanua raraba, e tiko mai na Koronivuli ni Bula ni Lewenivanua e na Univesiti e Okaladi. E vakarautaka na i tukutuku e yavutaki mai na vakadidike ni veiyasai vuravura, kei na vakadidike e caka e Niu Siladi, me baleta na mate e rawa ni tarovi e na i cula, na kena yaga kei na veika me ririkotaki.
Na Valenivolavola ni Veivakasalataki ni Wainimate (external link)
Na World Health Organization (WHO)
Na WHO e tiki ni Matabose kei Vuravura, e qarava vakatabakidua na veitabana ni bula e veiyasai vuravura.
Na i Cula ni COVID-19 — WHO (external link)
Na veitukutuku lasutaki ni i cula ni COVID-19
E tiko e so na ka bibi mo kila me baleta na lasu e vakatetei tiko me baleta na i cula:
- Ko na sega ni kerei mo sauma na nomu cula, se mo sauma na vanua mo tu kina e na i yatu e na veitarataravi ni veicula.
- Na i tukutuku dodonu me baleta na i cula, e na vakarautaka ga e dua na tabana ni bula e nuitaki, me vaka na Minisitiri ni Bula, na i soqosoqo ni duavata e na valuti ni mate ka yacana na Unite against COVID-19, se matabose ni bula ena nomu tikina (DHB).
- E na sega ni la’ki culai iko yani e na nomu vale e dua na kena i vakalesilesi, vakavo ga ke ko sa veivosakitaka oti tu me caka vaka kina.
- E na sega ni tarogi vei iko mo wasea e so na kemu i tukutuku e na text se imeli. Ke ko raica oqori, vakaraitaka ki na CERT NZ Kua ni sauma.
- Kevaka ko taura e dua na i tukutuku e na imeli, talevoni, SMS, ka tarogi yani kina e dua na ka vakailavo me baleta na cula, oqori e lasutaki. Vakaraitaka ki na CERT NZ e na gauna totolo duadua.
Kevaka ko raica e dua na i tukutuku me baleta na veicula ka sega soti ni dina, vakaraitaka ki na CERT NZ. (external link) E rawa tale ga ni ko qiri vei ratou ena 0800 237 869.
Vakaqaqa mo kila e so tale na i tukutuku lasutaki me baleta na i cula ni COVID-19 (external link)


text:
Vakamuria na ParofitaEnglish: Follow the Prophet
First line: Adam was a prophet, first one that we know
Original language: English
Words: Duane E. Hiatt
Music: Duane E. Hiatt
Lyrics (Return to top)
Vakamuria na Parofita
Nodra iVolanisere na Lalai (1989, 2002 ed.), no. 58
1. Atama nai matai ni parofita.Were ko Iteni e tauyavu kina.Qaravi Turaga ena yalodina.Ni da nona kawa iotioti ni gauna.
[Chorus]Na parofita, vakamuria,Na parofita, muri koya tu.Na parofita, vakamuria,Na parofita, muri tikoga.
2. Inoke e a mai vakavulici ira.Tamata kece mera vakabauta.Buladodonu ka qai yalodina,Tamada mai Lagi qai mai kauti ira.
3. Parofita Noa me na veivunauci,Tamata kece mera veivutuniTalaidredre tu na tamata vei Noa.Na rusa e vu mai na vakacauoca.
4. Eparama dua ga luvena tagane,Nona kalougata ga sai Aisake.Jekope na tama ni kai Isireli;Tinikarua nona vakaluveni.
5. Mosese parofita ni Isireli.Veikau yani ki vanua yalataki.Dredre e sotavi ena veitemaki.Vasagavulu sara na yabaki.
6. Digitaki ni se cauravou lailai.Samuela sa mai Parofita tu edai.Valetabu na itavi me qarava;Io, Turaga “Au nomuni tamata.”
7. Dro mai o Jona na parofita,Ka veivutuni sa qai yalo dina.Turaga sa na wawa ena veisiga:Veisau o Jona ena kete ni ika.
8. Isa o Taniela na parofita;Qara ni laione sa laki biu kina.Agilosi ni Kalou e vakacolasauRogoca o Taniela vosa ni Kalou.
9. Sa vuravura ni veilecayaki.iTukutuku veivakurabuitaki.Parofita era veidusimaki,Na bula vakalou sa dusimaki.
Tune: Follow the Prophet (by Duane E. Hiatt) (Return to top) Tune 424
Vakamuria na Parofita


text:
WASE TINIKAVA
Sala me Marau Kina na Nomu Vuvale
1, 2. Na cava e vinakata o Jiova me vakilai ena vuvale?
NA KALOU o Jiova e tauyavutaka na imatai ni vakawati. E tukuna na iVolatabu ni bulia o koya na imatai ni yalewa qai “kauti koya vei tagane.” Dua na ka nona marau o Atama e mani tukuna: “Qo sara ga na sui mai na suiqu kei na lewe mai na lewequ.” (Vakatekivu 2:22, 23) E macala e keri ni vinakata o Jiova me marautaki na vakawati.
2 E ka ni rarawa ni levu e sega ni vakilai ena nodra vuvale na marau. Ia e bini tu ena iVolatabu na ivakavuvuli mera muria kece na lewenivuvale me vinaka kina nodra bula vakavuvale, marautaki tale ga nodra veimaliwai.—Luke 11:28.
NODRA ITAVI VAKALOU NA TAGANE VAKAWATI
3, 4. (a) Na cava me cakava o tagane vakawati vei watina? (b) Na cava e bibi kina me rau dau veivosovosoti na veiwatini?
3 E kaya na iVolatabu ni tagane vakawati vinaka ena lomani watina qai dokai koya. Yalovinaka wilika na Efeso 5:25-29. O tagane vakawati ena dau lomani watina e veigauna. Ena taqomaki koya, karoni koya, ena sega ni cakava tale ga e dua na ka me vakamavoataki koya kina.
4 Ke cala o yalewa, na cava me cakava o tagane? E tukuni vei ira na tagane vakawati: “Ni lomani ira tiko ga na watimuni, ni kua ni cudruvi ira vakaukaua.” (Kolosa 3:19) Moni nanuma tiko na tagane vakawati ni oni dau cala tale ga. Ke oni vinakata me vosoti kemuni na Kalou, e dodonu tale ga moni vosoti ira na watimuni. (Maciu 6:12, 14, 15) Ni rau dau veivosovosoti na veiwatini, ena vakilai na marau ena nodrau vakawati.
5. Na cava me rokovi watina kina o tagane vakawati?
5 E vinakata o Jiova me rokovi watina o tagane. Me vakasamataka vinaka o tagane na veika e vinakata o watina. Me kua ni raici vakamamada qori. Ena sega ni rogoca o Jiova na nodra masu na tagane vakawati ke ra sega ni dau lomani watidra. (1 Pita 3:7) E sega ni dau veivakaduiduitaki o Jiova, e vakamareqeti ira kece era lomani koya, se mani tagane se yalewa.
6. Na cava e kena ibalebale ni tukuni ni rau “dua ga na yago” na veiwatini?
6 E tukuna o Jisu ni rau sa “sega ni lewe rua tiko” na tagane kei na yalewa, erau sa “dua ga na yago.” (Maciu 19:6) Erau na yalodina tiko ga vua na kedrau isa. (Vosa Vakaibalebale 5:15-21; Iperiu 13:4) Me rau dau veinanumi na veiwatini ena ka e vauca na nodrau veiyacovi. (1 Korinica 7:3-5) Me nanuma tiko o ulunivale ni “sega ni dua na tagane e cata na yagona, ia ena vakania qai karona.” E dodonu gona me lomani watina qai karoni koya. Na ka e vinakata vakalevu duadua o yalewa vakawati, oya me lomani koya o watina qai yalovinaka vua.—Efeso 5:29.
NODRA ITAVI VAKALOU NA YALEWA VAKAWATI
7. Na cava e bibi kina na nona itavi na ulunivuvale?
7 E bibi na nona itavi na ulunivuvale, nira rawa ni cakacaka vata na lewe ni vuvale ena nona veidusimaki. E tukuna na iVolatabu ena 1 Korinica 11:3: “[E] ulu ni tagane yadua o Karisito, e ulu ni yalewa na tagane, e ulu i Karisito na Kalou.”
8. Ena dokai watina vakacava o radinivale?
8 Era dau cala tale ga na tagane vakawati. Ia ena yaga ena vuvale na nona tokona na vakatulewa i watina o radinivale, qai vu mai lomana nona veitokoni. (1 Pita 3:1-6) E tukuna na iVolatabu: “Na yalewa me dokai watina vakalevu.” (Efeso 5:33) Vakacava ke duidui nona vakabauta o tagane? E dodonu me dokai koya tiko ga vakalevu o yalewa. E kaya na iVolatabu: “O kemuni na . . . yalewa vakawati, ni vakamalumalumu vei ira na dui watimuni, ke ra sega ni talairawarawa ina vosa ni Kalou, ena rawa ni veisautaki ira na nomuni itovo, ke oni sega mada ga ni tukuna e dua na ka, nira na raica ga na nomuni itovo savasava kei na nomuni veidokai dina.” (1 Pita 3:1, 2) Na nona itovo vinaka o radinivale ena rawa ni vukei watina me ciqoma qai doka na ka e vakabauta.
9. (a) Na cava me cakava o radinivale ke sega ni duavata kei watina? (b) Na ivakasala cava me baleti ira na yalewa vakawati e tiko ena Taito 2:4, 5?
9 Vakacava ke sega ni duavata kei watina o radinivale? E rawa ni vakaraitaka ena veidokai na nona rai. Kena ivakaraitaki, a sega ni donu vei Eparama na ka e tukuna o Sera. Ia e tukuna vua o Jiova: “Mo rogoci koya.” (Vakatekivu 21:9-12) Ena tu tu yadua me veisaqasaqa kei na ka e kaya na iVolatabu nona vakatulewa na tagane lotu vaKarisito, e bibi kina me tokoni koya o watina. (Cakacaka 5:29; Efeso 5:24) Na radinivale vinaka ena qarava na nona vuvale. (Wilika Taito 2:4, 5.) Eratou na lomani koya qai dokai koya vakalevu na nona veitamani, ni ratou raica na nona cakacaka vakaukaua ena vuvale.—Vosa Vakaibalebale 31:10, 28.
10. Na cava e kaya na iVolatabu me baleta na veibiu kei na veisere?
10 Eso na veiwatini era dau vakatulewataka totolo mera veibiu se veisere. Ia e kaya na iVolatabu “me kua ni biuti watina na yalewa vakawati . . . na tagane vakawati tale ga me kua ni biuta na watina.” (1 Korinica 7:10, 11) Eso na ituvaki ena rairai veiganiti kina me rau veibiu na veiwatini, ia me kua ni raici vakamamada na vakatulewa qori. Vakacava na veisere? E kaya na iVolatabu ni yavu ga e rawa kina na veisere, oya ke veibutakoci e dua vei rau na veiwatini.—Maciu 19:9.
NODRA ITAVI VAKALOU NA ITUBUTUBU
11. Na cava na ka bibi duadua moni cakava na itubutubu?
11 Na levu ga ni gauna oni rawa ni vakayagataka vei luvemuni na itubutubu, na kena vinaka. Era vinakata na gone moni kauaitaki ira, ia e bibi duadua moni vakavulici ira ena veika me baleti Jiova.—Vakarua 6:4-9.
12. Na cava mera cakava na itubutubu mera taqomaki luvedra kina?
12 Sa qai torosobu tiko ga na vuravura i Setani. Era vinakata tale ga eso mera vakaleqai ira na luveda, qori e wili kina na veivaqaseni. E dau dredre mera veivosakitaka na ka va qori eso na itubutubu. Ia e bibi mera vaka salataki luvedra ena veika era dau saga eso e ca nodra inaki, kei na sala mera taqomaki ira kina. Ra itubutubu, ni taqomaki ira na luvemuni. *—1 Pita 5:8.
13. Mera vakavulici luvedra vakacava na itubutubu?
13 E nomuni itavi tale ga na itubutubu moni vakavulici luvemuni mera vakaitovo. Oni na cakava vakacava qori? E bibi mera vakadodonutaki na gone, ia moni kua ni voravora se veivakalolomataki na itubutubu ni oni veivakadodonutaki. (Jeremaia 30:11) Moni kua ni veivakadodonutaki ena dela ni cudru, moni kua tale ga ni tauca na vosa e vaka “na isua ni iseleiwau” se na vosa ena vakararawataki ira na luvemuni. (Vosa Vakaibalebale 12:18) Vakavulici ira na luvemuni mera kila na vuna e bibi kina mera talairawarawa.—Efeso 6:4; Iperiu 12:9-11; raica na iKuri ni iVakamacala 30.
NODRA ITAVI VAKALOU NA GONE
14, 15. Na cava mera talairawarawa kina na gone vei ira na nodra itubutubu?
14 E talairawarawa tu ga o Jisu vei Tamana ke mani dredre mada ga qori ena so na gauna. (Luke 22:42; Joni 8:28, 29) E vinakata tale ga o Jiova mera talairawarawa na gone vei ira na nodra itubutubu.—Efeso 6:1-3.
15 Ra gone, ni nanuma tiko e vakamarautaki Jiova kei ira na nomuni itubutubu na nomuni talairawarawa, ke mani dredre mada ga moni cakava qori ena so na gauna. *—Vosa Vakaibalebale 1:8; 6:20; 23:22-25.
16. (a) E temaki kemuni vakacava na gone o Setani moni cakava na ka ca? (b) Na cava e bibi kina mo veitokani ga kei ira era lomani Jiova?
16 E rawa ni vakayagataki ira nomu itokani se so tale na itabagone o Setani mera temaki iko mo cakava na ka ca. E kila o Setani ni na dredre mo vorata na veivakatovolei qori. Kena ivakaraitaki, a veitokani kei ira na sega ni qaravi Jiova o Taina na luvena yalewa o Jekope. Eratou sotava kina vakavuvale e levu na leqa. (Vakatekivu 34:1, 2) Ke o veitokani kei ira era sega ni lomani Jiova, era na temaki iko mo cakava na ka e cata o Jiova. O na sega wale ga ni rarawa kina o iko, eratou na rarawa tale ga na nomu vuvale kei na Kalou. (Vosa Vakaibalebale 17:21, 25) Qori na vuna e bibi kina mo veitokani ga kei ira era lomani Jiova.—1 Korinica 15:33.
SALA ME MARAU KINA NOMU VUVALE
17. Na cava na noda itavi na lewenivuvale yadua?
17 Era na sega ni rarawa na lewenivuvale se ra sotava na leqa ke ra muria na ivakasala ni Kalou. Vei kemuni gona na tagane vakawati, ni lomani ira na watimuni qai vakaraitaka qori ena ka oni cakava. Kemuni na radinivale, moni veidokai qai vakamalumalumu vei ira na watimuni, ni muria tale ga na ivakaraitaki ni yalewa maqosa ena Vosa Vakaibalebale 31:10-31. Ra itubutubu, ni vakavulici luvemuni mera lomana na Kalou. (Vosa Vakaibalebale 22:6) Kemuni na tama, ni “lewa vinaka” na nomuni vuvale. (1 Timoci 3:4, 5; 5:8) Ra gone, ni talairawarawa vei ira nomuni itubutubu. (Kolosa 3:20) Meda nanuma tiko eda dau cala kece na lewenivuvale, e bibi gona meda yalomalumalumu qai dauveivosoti. Io, ena yaga vei keda kece na lewenivuvale na ivakasala i Jiova ena iVolatabu.
^ para. 12 Eso tale na idusidusi me baleta na nomuni taqomaki ira na luvemuni e tiko ena wase 32 ni ivola Vuli Vua na Qasenivuli Levu, tabaka na iVakadinadina i Jiova.
^ para. 15 Ena sega ni talairawarawa o gone vei rau na nona itubutubu ke veisaqasaqa kei na lawa ni Kalou na ka erau vinakata me cakava.—Cakacaka 5:29.


text:
VAKALEQAI ENA UALUVU – IDIA KEI BANGLADESH
Written by Atu Kurumudu on June 21, 2022
Milioni na lewenivanua mai Idia kei Bangladesh era sotava tiko ena gauna qo na ualuvu , lutu ni yaseyase sisi ni qele kei na taubi ni uca ka vakavuna tu kina na waluvu .Rauta ni lewe 59 na lewenivanua era sa mai leqa ena draki oqo.
Era sasaga tiko yani na tabana ni veivueti mera vukei o ira era gadreva na veivuke ni kena tubu cake tiko ga na cere ni wai kei na tau bi ni uca.
Veivakadeitaki na tabana ni draki mai kea ena rawa ni na ca vakalevu na vakacaca ni draki ena vica na siga mai qo.
Vakaraitaka eso nai vakailesilesi ni matanitu mai Bangladesh, otioti ni gauna e yaco kina e dua na mataqali draki me vakacaca vaka oqo ena yabaki 2004.
Rauta ni 1.8 na milioni na lewenivanua mai Assam state era vakaleqai tale ga ena ualuvu , me vaka oqo.
[Source: BBC]


text:
Ka mo Kila me Baleta na Manumanusoni
O RAICA ni lutu e dua na nomu itokani qai sega ni vakilai koya. E wadokau qai ninini na yagona, e cuquraka tale ga na uluna. Ke o kila ni manumanusoni, e tiko na ka o rawa ni cakava ni o waraka tiko na veivuke. E levu era sega ni kila na mate qo, ia meda dikeva mada eso na kena ivakamacala.
Na cava na manumanusoni? E mate ni mona kei na nave, ena yali vakasauri na vakasama, ena bale, cuquraki koya, vuso na gusu, wadokau na yago qai civedre na mata. Ena yaco tiko me rauta e lima na miniti na kena dede. Na ituvaki ni manumanusoni e vakamacalataki ena itekitekivu ni ulutaga e vakatokai na grand mal seizure.
Na cava e dau vakavuna na manumanusoni? Era vakabauta na dauvakadidike ni yaco qori ni sega ni cakacaka vinaka na sela ni nave e dau vakauta na itukutuku ina noda mona. Ia era se sega tiko ga ni kila se cava sara mada e vakavuna.
Na cava meu cakava ke dua e manumanusoni? E tukuna na Encyclopedia of the Brain and Brain Disorders: “Kua ni tarai koya, waraka sara me oti nona manumanusoni, ia mo vakadeitaka ga ni se cegu tiko qai sega ni mavoa.” E tukuna tale ga na ivola qori, “ke se manumanusoni tiko ga ni oti e lima na miniti, yaco veitaravi, se sega ni vakilai koya ni oti nona manumanusoni, mo qirita sara na abuladi (ambulance).”
Au na vukei koya vakacava ena gauna e manumanusoni tiko kina? Vakalokolokotaki koya ena dua na ka malumu, kauta laivi eso na ka e rawa ni mavoa kina. Ni oti nona manumanusoni, vukici koya vakanatutu me vaka e vakaraitaki toka ena iyaloyalo ena tabana tarava.
Na cava meu cakava ni sa vakilai koya tale? Tukuna vua me kua ni leqataka e dua na ka. Vukei koya me duri qai kauti koya ina vanua me lai vakacegu kina. Levu era dau veilecayaki, se via moce ni oti nodra manumanusoni; eso tale era dau vakilai ira totolo ra qai tomana nodra cakacaka.
O ira kece na manumanusoni era dau ninini? Sega. Eso era dau veilecayaki ga, ia era sega ni lutu. Qo e vakatokai na petit mal seizure, e dau yaco ga vakalekaleka. Eso tale ena taura e vica na miniti na kena dede, o ira qori era veilakoyaki e lomanivale, drelaka nodra isulu, se duatani nodra ivukivuki. Ni oti nodra manumanusoni, ena malumalumu na yagodra.
Vakacava tu nodra bula na manumanusoni? Era dau lomaleqa nira sega ni kila na gauna ena tauvi ira kina. Era vinakata mera tu duadua ga nira sega ni via vakamadualaki e matanalevu.
Au na vukea vakacava e dua e tauvi koya tiko na mate qo? Uqeti koya me dau talaucaka na lomana, me kua ni kubuta lo tiko. Vakarogoci koya vinaka. Tarogi koya se cava e vinakata mo cakava ena gauna e manumanusoni kina. Ni levu vei ira qori era sega ni rawa ni draiva, o rawa ni kauti koya ena vanua e via lako kina, se cakava eso na ka e vinakata.
E rawa ni vakalailaitaki se tarovi na manumanusoni? Na lomaocaoca kei na sega ni moce vinaka e vakavuna vakalevu na manumanusoni. Era veivakasalataki kina na kenadau mera dau vakaukauayago mera kua kina ni lomaocaoca, mera vakacegu tale ga vakavinaka. E veivuke tale ga ke ra muria na ivakasala vakavuniwai me baleta na wainimate mera gunuva.


text:
1
Ai tubutubu i Jisu, 117. A nona sucu mai vua na goneyalewa, 1825.
1Ai vola ni tubutubu i Jisu Karisito, na luve i Tevita, na luve i Eparaama.
2A tama i Aisake ko Eparaama; ka tama i Jekope ko Aisake; ka tama i Juta kei iratou na tuakana kei iratou na tacina ko Jekope; 3ka tama i Feresi kei Sera ko Juta, a tinadrau ko Tema; ka tama i Esiromi ko Feresi; ka tama i Erami ko Esiromi; 4ka tama i Aminatapi ko Erami; ka tama i Nasoni ko Aminatapi; ka tama i Salimoni ko Nasoni; 5ka tama i Poasi ko Salimoni, a tinana ko Reapi; ka tama i Opeti ko Poasi, a tinana ko Ruci; ka tama i Jese ko Opeti; 6ka tama i Tevita na tui ko Jese. Ka tama i Solomoni ko Tevita na tui, a tinana ko koya ka wati i Uraia eliu; 7ka tama i Riopoami ko Solomoni; ka tama i Epaia ko Riopoami; ka tama i Asa ko Epaia; 8ka tama i Josafati ko Asa; ka tama i Jorami ko Josafati; ka tama i Usaia ko Jorami; 9ka tama i Jocami ko Usaia; ka tama i Aasi ko Jocami; ka tama i Esekaia ko Aasi; 10ka tama i Manasa ko Esekaia; ka tama i Emoni ko Manasa; ka tama i Josaia ko Emoni; 11ka tama i Jekonaia kei iratou na wekana ko Josaia, ni sa yaco na gauna era kau yani kina ki Papiloni.
12Ia ni ra sa kau dina ki Papiloni, sa qai sucu ko Salacieli, a tamana ko Jekonaia; ka tama i Serupapeli ko Salacieli; 13ka tama i Epiuta ko Serupapeli; ka tama i Elaiakimi ko Epiuta; ka tama i Asori ko Elaiakimi; 14ka tama i Setoki ko Asori; ka tama i Akeimi ko Setoki; ka tama i Iliuta ko Akeimi; 15ka tama i Eliesa ko Iliuta; ka tama i Macani ko Eliesa; ka tama i Jekope ko Macani; 16ia ko Jekope na tama i Josefa na wati i Meri, ko koya sa sucu mai vua ko Jisu, ko koya sa vakatokai ko Karisito.
17Sa qai mani tinikava nai tabatamata kecega sa vakatekivu vata kei Eparaama ka yacovi Tevita; ia sai tabatamata e tinikava ko ira sa vakatekivu vata kei Tevita ka yacova na kena kau yani ki Papiloni; ia sai tabatamata e tinikava ko ira sa vakatekivu vata kei na kena kau yani tiko ki Papiloni ka yacova na Karisito.
18Ia sa vakaoqo na sucu i Jisu Karisito: Sa musu eliu ko Meri na tinana vei Josefa, ia ni rau sa sega mada ni veiyacovi, sa votu na nona bukete mai vua na Yalo Tabu. 19Ia sa yalododonu ko Josefa na watina, a sa sega ni via vakavotuya, sa lomana ga me biuta vuni. 20Ia ni sa vakananuma tiko ko koya na ka oqo, sa qai dua na agilose ni Turaga sa rairai mai vua e na tadra, ka kaya, I Josefa, na luve i Tevita, kakua ni rere ni kauta vei iko na watimu ko Meri: ka ni sa tubu mai vua na Yalo Tabu na ka sa kunekunetaka: 21ia ena vakasucuma ko koya e dua na gonetagane; ia mo vakayacani koya ko JISU; ka ni sai koya ga ena vakabulai ira na nona tamata mai na nodra i valavala ca.
22Ia sa yaco kecega oqo, me vakayacori kina na vosa ni Turaga ko ya sa tukuna na parofita, ka kaya, 23Raica ena bukete e dua na goneyalewa, ka na vakasucuma e dua na gonetagane, Ka na vakayacani ko Imanueli: a kenai balebale, Na Kalou ka tiko vata kei keda.
24Ia sa yadra mai ko Josefa ka sa qai laki kitaka na ka ka kaya vua na agilose ni Turaga, a sa kauta vua na watina: 25a rau sa sega ni veiyacovi, sa sucu mada na nona ulumatua na gonetagane; a sa vakayacani koya ko JISU.


text:
LESU TALE KI CAKACAKA E DUA NA TURAGA TAMA NI OTI E 18 NA VULA ENA VUKU NI COVID.
Written by Maria Solomone on December 7, 2021
“Au rawa ni vakatoka ni i tuvatuva ni kalou ena noqu Vuvale”.Sa i koya qori na nodra mala ni vosa edua na turaga Tama ni vuvale ka 4 na luvena,ka cakacaka tiko ena Otela na HILTON FIJI BEACH RESORT e Denarau.
Mikaele Solomone sa tekivu ni kua ena nona vanua ni cakacaka.
E vakavinavinakataka o Mikaele na kena sa oti qo e 18 na vula na nona sa sega tu ni cakacaka ena vuku ni COVID-19 ka wavokiti keda vakarua na kena revurevu,ka sa tekivu sega ni cakacaka mai ena Evereli ni yabaki sa oti.Ia, ni kua sa kacivi tale mai me sa lai tekivu tale ena nona cakacaka.
Sa tekivu tale ni kua na qaravi tavi.
Vakaraitaka tale ga o Mikaele ni dua na bolebole levu vua na kena a mai yaco vakasauri na nona sa mai sega ni cakacaka ena vuku ni Covid-19,me vaka ni veiqaravi tiko vaka POTTER ena Otela,ka cakacaka tale tiko ga na watina vaka TOUR CONSULTANT ena ROSIE TOUR,ka rau a mai vakacegui vata ena vula o Evereli na yabaki sa oti.Ia, ena yasana vei ratou na i solisoli e vakadaberi ratou ka ratou veitalanoa vakavuvale,me ratou na toso vata tiko ga ka colata vata na dredre qo,vakabibi ena so na gauna sa na sega ni ratou na raica na kakana ka ratou dau kania tu ena gauna rau cakacaka kina,sa na sega ni voli eso na ka ratou dau vinakata ena vuku ni nodrau sa na sega ni cakacaka,ka sega ni macala na kena balavu.
Mikaele kei ratou nona lewe ni vuvale.
Esa oti e 13 na yabaki na nodra cakacaka tu ena Otela na Hilton o Mikaele ni bera ni qai mai cegu ena 18 na vula sa oti,ka sa tekivu tale ni kua.Ia, na nodra daulomani o Esther Solomone era cakacaka tu mai ena tini vakacaca tale ga na yabaki mai na Rosie Tours ni bera ni ra qai mai cegu,ka namaki me ra na lesu tale ena vula o Evereli ni yabaki vou.
E va na luvedrau ka ratou sa vuli taucoko tiko-dua e fomu 3,kalasi 8,kalasi 6,kalasi 4.
E vakaraitaka tale ga o Mikaele ni sa dua na ka na kena osodrigi tiko yani na Otela vei ira na saravanua ni kua,ka vakavinavinakataki iratou na nona lewe ni vuvale ena vuku ni veivuke eso e yaco yani ena gauna rau a sega tu kina ni cakacaka vakaveiwatini.
Varorogo tiko ga mai ena Vitifm 92fm,92.2fm,92.6fm.


text:
23 E qai bula tiko o Sera me 127 na yabaki, qori na yabaki ni bula i Sera.+2 E qai mate o Sera e Kiriaciaripa,+ oya o Epironi,+ ena vanua o Kenani,+ e mani lolosi qai tagicaki Sera o Eparama.3 E qai tucake o Eparama, e biuta tu yani na yago i watina, qai kaya vei ira na luvei Eci:+4 “O yau na kaitani au sa mai tiko vulagi ena kemuni maliwa.+ Moni solia mada vei au e dua na nomuni qele me ibulubulu ena kemuni maliwa, meu lai buluta kina na noqu mate.”5 Era mani sauma vei Eparama na luvei Eci:6 “Ni rogoci keimami mada neimami turaga. Oni iliuliu digitaki ni Kalou ena keimami maliwa.+ Moni buluta na nomuni mate ena neimami ibulubulu vinaka duadua. Sega ni dua vei keimami ena bureitaka na nona ibulubulu vei kemuni moni buluta kina na nomuni mate.”7 E qai tucake o Eparama, e cuva vei ira na itaukeiniqele, vei ira na luvei Eci,+8 e qai tukuna vei ira: “Ke oni vakadonuya meu lai buluta na noqu mate, ni rogoci au mada, ni lai vakamasuti Efironi na luvei Soari,9 me volitaka vei au na nona qaravatu e Makipila, e tiko ena iyalayala ni nona qele. Me volitaka vei au ena levu taucoko ni siliva+ me saumi kina ni oni rai tu, me dua kina na noqu tikiniqele me ibulubulu.”+10 Ia a dabe sara tiko ga o Efironi kei ira na luvei Eci. E mani vosa o Efironi na Itaiti vei Eparama nira rogo tu na luvei Eci, kei ira kece na curu yani ena matamata ni nona koro,+ e kaya:11 “Sega noqu turaga! Rogoci au mada. Au sa solia vei kemuni na qele kei na qaravatu e tiko kina. Au sa solia vei kemuni nira rai tu na luve ni kainoqu. Buluta kina na nomuni mate.”12 E qai cuva ena matadra na lewenivanua o Eparama13 qai vosa vei Efironi nira rogo tu na lewenivanua, e kaya: “Ke rawa, mo rogoci au mada! Au na solia taucoko vei iko na levu ni siliva me saumi kina na qele. Mo taura vei au meu rawa ni buluta e kea na noqu mate.”14 E mani kaya vei Eparama o Efironi:15 “Noqu turaga, ni rogoci au mada. Na isau ni qele qo e 400 na sikeli siliva,* ia me icavai vei kedaru na ka qo? Ni buluta ga na nomuni mate.”16 E vakarorogo vei Efironi o Eparama, mani vakarautaka o Eparama vei Efironi na levu ni siliva e tukuna o koya nira vakarorogo tu na luvei Eci, e 400 na sikeli siliva,* me vaka na ivakarau ni bibi era vakadonuya na dauveivoli.+17 Na qele nei Efironi mai Makipila donui Mamire—na qele, na kena qaravatu, kei na kau kece ga ena iyalayala ni tikiniqele oya—sa qai vakadeitaki18 me nei Eparama ni sa volia nira rai tu na luvei Eci, e matadra kece na curu yani ena matamata ni nona koro.19 E muri sa qai buluti Sera na watina o Eparama ena qaravatu e tiko ena qele o Makipila donui Mamire, oya o Epironi, ena vanua o Kenani.20 O koya gona, ra qai solia na luvei Eci vei Eparama na tikiniqele kei na kena qaravatu me ibulubulu.+
iVakamacala e ra
^ Dua na sikeli e tautauvata kei na 11.4 na karamu (0.367 na onisi). Raica na iKuri B14.
^ Dua na sikeli e tautauvata kei na 11.4 na karamu (0.367 na onisi). Raica na iKuri B14.
VAKADEWA NI VURAVURA VOU (VAKADEWA VAKAVOUTAKI NI 2013)


text:
WASE ONO
Era tu e Vei na Mate?
1-3. Na cava eda dau vakataroga me baleta na mate? Era sauma vakacava na taro qori eso na lotu?
E YALATAKA na iVolatabu ni “na sega tale na mate.” (Vakatakila 21:4) Eda vulica ena Wase 5, nida rawa ni bula tawamudu ena vuku ni ivoli. Ia eda se mate tiko ena gauna qo. (Dauvunau 9:5) Oya na vuna eda dau vaqaqa kina se cava e yaco nida mate.
2 Eda dau via kila na isau ni taro qori ni mate e dua na wekada. Eda na rairai veinanuyaka ‘se vanua cava sa tu kina na wekada ya.’ Vakacava e vakaraici keda tiko mai? E rawa ni vukei keda? Eda na sota tale ena dua na gauna?’
3 E duidui na ka era tukuna na veimatalotu ena vica na taro qori. Eso era vakavulica ni o na lako i lomalagi ke o tamata vinaka, o na lai kama i eli ke o tamata ca. Eso era kaya ni o na vuki mo yalo, o na lai tiko kei ira na wekamu era sa mate. Eso tale era kaya ni o na lewai ena gauna o mate kina, o na qai sucu tale se o na veisau mo dua tale na tamata se manumanu.
4. Na vakasama cava era tautauvata kece kina na veimatalotu?
4 Ena rairai duidui na ka era vakavulica na veimatalotu. Ia e dua na vakasama era tautauvata kece kina. Era vakavulica ni bula tale tiko e dua na ka ni mate na tamata. Vakacava e dina qori?
ERA TU E VEI NA MATE?
5, 6. Na cava e yaco nida mate?
5 E kila o Jiova na ka e yacovi keda nida mate. Sa tukuna rawa tu vei keda ni gauna e mate kina e dua sa cava sara ga e kea na nona bula. Na mate e veibasai ni bula. Kena ibalebale e sega ni vakila se vakasamataka tale e dua na ka o koya sa mate. * Eda sega ni rawa ni rai, rogo, se vakasama ena gauna eda mate kina.
6 E vola o Tui Solomoni ni “o ira na mate era sega sara ga ni kila e dua na ka.” Era sega ni rawa ni loloma se veicati ni sa “sega na cakacaka se na vakasama se na kilaka se na vuku ena iBulubulu.” (Wilika Dauvunau 9:5, 6, 10.) E tukuna tale ga na Same 146:4 ni mate e dua, sa takali “nona vakanananu.”
KA E KAYA O JISU ME BALETA NA MATE
7. Na cava e tukuna o Jisu me baleta na mate?
7 Ni mate o Lasarusa, e tukuna o Jisu vei ratou na nona tisaipeli: “Sa moce na nodatou itokani o Lasarusa.” Ia e sega ni tukuna o Jisu ni vakacegu tiko o Lasarusa, ni tukuna tale o koya: “Sa mate o Lasarusa.” (Joni 11:11-14) E vakatauvatana o Jisu na mate ina moce. A sega ni tukuna o Jisu ni lako i lomalagi o Lasarusa se lai tiko kei ira na wekana era sa mate. A sega tale ga ni tukuna ni lai vakararawataki i eli o Lasarusa se sucu tale qai veisau me dua tale na tamata se manumanu. Kena ibalebale o Lasarusa e vaka ga e mocelutu. Eso tale na tikinivolatabu e vakatauvatana na mate ina moce. E kaya na iVolatabu ni “sa qai moce, oya ni sa mate” o Sitiveni ena gauna e vakamatei kina. (Cakacaka 7:60) E vola tale ga na yapositolo o Paula ni so na lotu vaKarisito “era sa moce, oya era sa mate.”—1 Korinica 15:6.
8. Eda kila vakacava ni sega ni buli keda na Kalou meda mate?
8 Vakacava e buli rau o Atama kei Ivi na Kalou me rau mate ena dua na gauna? Sega! E buli rau o Jiova me rau bula uasivi rau qai bula tawamudu. E biuta i lomada o Jiova na gagadre ni bula tawamudu ena gauna e buli keda kina. (Dauvunau 3:11) Era sega ni vinakata na itubutubu mera qase qai mate na luvedra. E va tale ga qori na rai nei Jiova me baleti keda. Ia na cava eda mate tiko kina ni a buli keda na Kalou meda bula tawamudu?
CAVA EDA MATE KINA?
9. Na cava e sega ni dodonu kina me dredre nodrau muria o Atama kei Ivi na ivakaro i Jiova?
9 E tukuna o Jiova vei Atama ena were o Iteni: “E rawa ni o kana mai na vunikau kece ga e tu ena were, mo mamau kina. Ia mo kua ni kana mai na vunikau e kilai kina na ka vinaka kei na ka ca, ni o na mate dina ena siga o kania kina.” (Vakatekivu 2:9, 16, 17) E sega ni dodonu me dredre nodrau muria o Atama kei Ivi na ivakaro matata qori. E tu tale ga vei Jiova na dodonu me tukuna vei rau na cava e vinaka se ca. Na nodrau talairawarawa vei Jiova ena vakaraitaka ni rau doka na nona veiliutaki, rau qai vakavinavinakataka vakalevu na ka kece e solia vei rau.
10, 11. (a) E vakacalai rau vakacava o Atama kei Ivi o Setani? (b) Na cava e sega ni dua kina nodrau iulubale o Atama kei Ivi?
10 Ka ni rarawa ni rau digia o Atama kei Ivi me rau talaidredre vei Jiova. E kaya o Setani vei Ivi: “E kaya sara ga na Kalou mo drau kua ni kana mai na vunikau kece e tu ena were?” E sauma o Ivi: “E rawa ni keirau kania na vuata mai na vunikau ena were. Ia e kaya na Kalou me baleta na vuata mai na vunikau e tu ena lomadonu ni were: ‘Drau kua ni kana mai kina, kua, drau kua ni tara, de drau mate.’”—Vakatekivu 3:1-3.
11 E kaya o Setani: “Drau na sega dina ni mate. E kila na Kalou ni siga ga drau kana kina, ena rai na matamudrau, drau na vaka na Kalou, drau na kila na ka vinaka kei na ka ca.” (Vakatekivu 3:4-6) E vinakata o Setani me vakabauta o Ivi ni rawa ni vakatulewataka ga vakataki koya na ka e vinaka se ca. E lasutaka tale ga o Setani ni na sega ni mate o Ivi ke talaidredre, mani kania o Ivi na vuanikau qai solia eso vei watina. Sa matata vinaka tu vei Atama kei Ivi na ivakaro i Jiova me rau kua ni kania na vuanikau. E sega ni dredre na ivakaro i Jiova ya, ia na nodrau kania e vakaraitaka ni rau nakita me rau talaidredre. Rau vakaraitaka tale ga ni rau sega ni doka na Tamadrau vakalomalagi e dauloloma. E sega sara ga ni dua nodrau iulubale!
12. Na cava e vakamosiyalo kina nodrau talaidredre vei Jiova o Atama kei Ivi?
12 E vakamosiyalo dina nodrau talaidredre vua na Dauveibuli na vuda! Qori tale ga na ka ena vakila e dua na itubutubu e solia na nona vinaka kece ena nona susugi luvena. Ia e qai talaidredre o gone, e cakava na veibasai ni ka kece e kerei vua me cakava.
13. Ni tukuna o Jiova “o na suka mo kuvuniqele tale,” na cava e vakaibalebaletaka?
13 Erau sega ni bula tawamudu o Atama kei Ivi ni rau talaidredre. Sa tukuna oti o Jiova vei Atama: “Ni o kuvuniqele ga, o na suka mo kuvuniqele tale.” (Wilika Vakatekivu 3:19.) Kena ibalebale ena suka tale o Atama me kuvuniqele, qori na ituvaki ga a tu kina e liu ni bera ni buli. (Vakatekivu 2:7) A mani mate o Atama ena vuku ni nona valavala ca, sa cava tale ga e keri nona bula.
14. Na cava eda mate kina?
14 Ke rau a talairawarawa vua na Kalou o Atama kei Ivi, ke rau se bula tu ga nikua. Ia erau valavala ca rau qai mate ena vuku ni nodrau talaidredre. Na ivalavala ca e vaka e dua na mate vakadomobula rau vakadewa vei keda na vuda. Eda sucu ivalavala ca kece, oya na vuna eda mate kina. (Roma 5:12) Ia qori e sega ni inaki ni Kalou me baleta na kawatamata. E sega ni vinakata na Kalou meda mate, e vakatokai mada ga ena iVolatabu na mate me “meca.”—1 Korinica 15:26.
SEREKI KEDA NA KA DINA
15. E sereki keda vakacava na ka dina me baleta na mate?
15 Na ka dina e sereki keda mai na ivakavuvuli lasu me baleta na mate. E tukuna na iVolatabu nira sega ni vakila na mosi se rarawa o ira na mate. Eda sega ni rawa ni veivosaki kei ira. Eda sega ni rawa ni veivukei. Era sega tale ga ni rawa ni vakaleqai keda, meda kua gona ni rerevaki ira. Ia era tukuna e levu na lotu nira lai bula tale tiko na mate ena dua na vanua, eda na rawa ni vukei ira nida soli ilavo vei ira na bete se italatala. Eda sega ni vakacalai ena ivakavuvuli lasu qori nida kila na ka dina me baleta na mate.
16. Na lasu cava era vakavulica e levu na lotu me baleta na mate?
16 E vakayagataki lotu lasu o Setani me vakacalai keda me nanumi nira se bula tiko na mate. Kena ivakaraitaki, era vakavulica eso na lotu ni bula tale tiko e dua na ka nida mate. Vakacava nomu lotu, e vakavulica tale ga qori se vakavulica na ka e tukuna na iVolatabu me baleta na mate? E dau lasutaki ira na tamata o Setani mera kua kina ni qaravi Jiova.
17. Na cava e beci kina o Jiova ni tukuni nira na lai kama i eli na tamata?
17 E vakadomobula eso tale na ka era vakavuvulitaka e levu na lotu. Kena ivakaraitaki, eso era vakavulica nira na lai kama tawamudu i elina tamata ca. Ia na lasu qori e beci kina o Jiova. Ena sega vakadua ni vakatara me vakararawataki va qori na kawatamata! (Wilika 1 Joni 4:8.) Kaya mada ke dua e totogitaka e dua na gone ena nona vakama na ligana ena buka. O na rairai kaya ni dauveivakalolomataki o koya qori. O na sega sara ga ni via kilai koya. E vinakata o Setani me va sara ga qori noda rai me baleti Jiova!
18. Na cava meda kua ni rerevaki ira kina na mate?
18 Era vakavuvulitaka eso na lotu ni mate na tamata, ena vuki me yalo. Era kaya ni dodonu mera rokovi o ira na sa mate nira rawa ni veivuke, mera rerevaki tale ga nira rawa ni veivakaleqai. Era vakabauta na lasu qori e levu. Era sega kina ni qaravi Jiova, era sokaloutaki ira ga na mate se vakalomavinakataki ira nira rerevaki ira. Ia e sega ni dodonu meda rerevaki ira na mate nira sa sega ni vakila e dua na ka. O Jiova na Dauveibuli, e Kalou dina qai dodonu meda sokaloutaki koya duadua ga.—Vakatakila 4:11.
19. E yaga vakacava noda kila na ka dina me baleta na mate?
19 Noda kila na ka dina me baleta na mate e sereki keda mai na ivakavuvuli lasu. E vakaibalebale tale ga kina vei keda na yalayala totoka i Jiova me baleta na veigauna se bera mai.
20. Na cava eda na raica ena wase tarava?
20 A se taroga makawa sara o Jope: “Ke mate e dua na tamata, ena bula tale?” (Jope 14:14) Vakacava ena rawa ni bula dina e dua sa mate? E veivakacegui na ka e tukuna na Kalou ena iVolatabu. Eda na qai raica qori ena wase tarava.
^ para. 5 Eso era vakabauta ni mate e dua, e bula tale tiko e dua na ka e nanumi ni yalona. Raica na iKuri ni iVakamacala 17 kei na 18.


text: 32 E cavutu o Jekope ena nona ilakolako, era qai sotavi koya na agilosi ni Kalou.2 Ni raici ira ga o Jekope, e kaya: “Qo sara ga na keba ni Kalou!” Mani vakatoka na vanua oya me o Meneimi.*3 E tala o Jekope eso na italai me ratou liu vei Iso na tuakana ina vanua o Sia+ ena yasayasa vakaItomi,+4 e qai vakaroti ratou: “Qo na ka mo dou tukuna vua na noqu turaga o Iso, ‘Qo na vosa i Jekope na nomuni tamata: “Sa dede sara noqu tiko voli* kei Lepani me yacova mai qo.+5 Au sa mai taukena na bulumakau tagane, na asa, na sipi, na tagane dauveiqaravi kei na yalewa dauveiqaravi,+ au via tukutuku yani vua na noqu turaga niu sa yaco mai, meu bau nanumi kina e matamuni.”’”6 Ni ratou sa lesu yani vei Jekope na nona italai, eratou kaya: “Keitou sa sota kei na tuakamu o Iso, e gole tiko mai qo me tavaki iko, ra qai tomani koya mai e 400 na tamata.”+7 E tuburi Jekope na rere levu, e lomaleqa tale ga.+ Mani wasewasea na tamata era tiko kei koya, na sipi kei na me, na bulumakau kei na kameli me rua na iwasewase.8 E kaya: “Ke mani mokuta o Iso e dua na iwasewase, ena dro bula na iwasewase adua.”9 Oti oya e qai kaya o Jekope: “Isa na Kalou i Eparama na tamaqu kei na Kalou i Aisake na tamaqu, i Jiova o kemuni oni kaya tiko vei au, ‘Mo lesu ina nomu vanua, vei ira na wekamu, au na qai caka vinaka vei iko,’+10 e sega ni ganiti au na dei ni nomuni loloma, kei na nomuni dau dina ena ka kece vua na nomuni tamata,+ ni ka ga a tiko vei au na noqu ititoko ena gauna au takosova kina na Joritani, ia qo sa rua na noqu keba.+11 Au masuti kemuni+ moni vakabulai au mai na liga i Iso na tuakaqu, niu rerevaki koya de lako mai qai mokuti au,+ o ira tale ga na tina kei na luvedra.12 Ni oni kaya: ‘Au na caka vinaka vei iko, au na qai vakalevutaka na nomu kawa me vaka na mataninuku mai wasawasa, na kena levu e sega ni wiliki rawa.’”+13 E moce e kea ena bogi oya. E qai taura eso na ka e taukena me nona iloloma vei Iso na tuakana:+14 e 200 na me yalewa, 20 na me tagane, 200 na sipi yalewa, 20 na tamanisipi,15 e 30 na kameli yalewa kei na luvedra, 40 na bulumakau yalewa kei na 10 na bulumakau tagane, 20 na asa yalewa kei na 10 na asa tagane.+16 E solia o koya vei ratou na nona tamata e yadua na qelenimanumanu qai tukuna vei ratou: “Dou liu vei au, dou takoso, me veiyawaki na nomudou qelenimanumanu.”17 E qai vakarota na kena imatai: “De drau sota kei Iso na tuakaqu mani tarogi iko, ‘O cei e nomu turaga, o lako tiko i vei, e nei cei na qelenimanumanu era liu tiko qo vei kemuni?’18 mo qai kaya, ‘E nei Jekope na nomuni tamata. Qo na iloloma e kau mai me nei Iso+ na noqu turaga, raica! o koya tale ga e muri keitou tiko mai.’”19 E qai vakarota na kena ikarua, na kena ikatolu, kei ira na kena vo era muria tiko na qelenimanumanu: “Qo na vosa mo dou tukuna vei Iso ni dou sotavi koya.20 Mo dou kaya tale ga, ‘Na nomuni tamata o Jekope sa muri tiko mai qo.’” Ni kaya lo o koya: ‘Keu na vakalomavinakataki koya ena iloloma sa liu tiko vei au,+ niu na raici koya ena rairai kidavaki au ena yalovinaka.’21 E mani takosotaki e liu vua na iloloma, ia e moce o koya ena valelaca ena bogi oya.22 Ena bogi oya sa qai cavutu o koya kei rau na watina+ kei rau na nona yalewa dauveiqaravi+ kei ratou na le 11 na luvena tagane, ratou qai vutokosova na vanua mamatia ni uciwai na Japoki.+23 E kauti ratou, eratou qai takosova na uciwai,* kei na ka kece e tu vua.24 Sa qai tu taudua o Jekope. E qai veimulomulo kei koya e dua na tamata me yacova na kida ni mataka.+25 Ni sa raica ni sega ni rawati koya, e tara na sui ni dibina, qai veisivi na sui ni dibi Jekope ni veimulomulo tiko kei koya.+26 Oti oya e kaya: “Laivi au meu lako ni sa kida na mataka.” E qai kaya o koya: “Au na sega ni laivi iko mo lako me yacova ni o sa vakalougatataki au.”+27 E tarogi koya: “O cei na yacamu?” e sauma: “O Jekope.”28 E qai kaya: “Sa na sega tale ni yacamu o Jekope, ia o Isireli,*+ ni o sa veimulomulo kei na Kalou+ kei ira na tamata o qai gumatua sara.”29 E qai taroga o Jekope: “Yalovinaka, tukuna mada vei au na yacamuni.” Ia e sauma: “Na cava o taroga kina na yacaqu?”+ E qai vosa vakalougatataki koya e kea.30 E qai vakatoka o Jekope na vanua oya me o Penieli,*+ ni tukuna o koya, “Keirau veiraimata kei na Kalou, ia a maroroi noqu bula.”+31 Ni se qai lakosiviti Penueli* ga sa cadra mai na matanisiga, ia e gera voli baleta na dibina.+32 Qori na vuna, me yacova mai nikua era sega ni dau kania na luvei Isireli na ua* ni saga ni manumanu, e toka ena sui donuya na isema ni dibina, baleta ni tara o koya na sui donuya na isema ni dibi Jekope, ena ua ni sagana.


text:
682,569 ERA SA VOLAYACA OTI ENA NATIONAL REGISTER OF VOTER MERA VEIDIGIDIGI.
Written by Maikeli Radua on May 20, 2022
[Photo:Fijian Elections Office]
Rauta ni ra lewe 682,569 na lewenivanua era sa vola yaca oti ena National Register Of Voters me yacova tiko mai nai ka 14 ni Evereli ena yabaki qo.
Me yacova mai nai ka 3 ni Okotova 2021, na Fijian Election Office e sa vola oti na yacadra e rauta ni ra lewe 361,763 ena porokaramu vakarautaki na Know Your Election Campaign and Nationwide Voter Registration Drive.
Era lewe 19,879 era se qai vola yaca vou.
E vakaraitaka na supervisor ni veidigidigi o Mohammed Saneem ni dua vei ira na lewenivanua ka se qai vola yaca vou qo esa yabaki 91.
Kena i tukutuku matata vakarorogo tikoga mai ena VitiFm 92.2Fm/92.6Fm/92.0Fm.